text:
Stuðulsskipanir
Granskingarráðið umsitur fleiri ymsar stuðulsskipanir.
Hesar skipanir eru í løtuni virknar:
Granskingargrunnurin
Granskingargrunnurin er sjálvstøðugur stovnur, sum hevur til endamáls at stuðla gransking.
Granskingargrunnurin fær eina árliga játtan á fíggjarlógini at luta út til stuðul til gransking. Til ber tí at søkja um stuðul til gransking úr Granskingargrunninum eina ferð um árið. Í mong ár hevur umsóknarfreistin verið 15. februar.
Les meira her.
Havgransking í Norðuratlantshavi
Granskingarráðið umsitur eina granskingarskrá um havgransking í Norðuratlantshavi við serligum atliti til broytingar í veðurlagnum.
25,5 mió. kr. eru settar av á donsku fíggjarlógini í tíðarskeiðnum 2020-2023 til gransking av havumhvørvinum í Norðuratlantshavi.
Endamálið við granskingarskránni er at skapa økta vitan um havumhvørvið í Norðuratlantshavi og at menna samstarvið millum Føroyar, Grønland og Danmark um havgransking.
Umsóknarfreist til fyrsta part av granskingarskránni, umleið 4 mió. kr., er 21. september 2020.
Les meira her.
Stuðul til vísindaligar útgávur
Granskingargrunnurin umsitur pening, sum skal brúkast til at stuðla føroyskum vísindastarvi.
Peningurin skal fyrst og fremst verða nýttur sum stuðul til útgávu av javnlíkamettum (“peer reviewed”) vísindaverkum, ið stuðla føroyskt vísindastarv. Í øðrum lagi ber til at stuðla øðrum neyvari lýstum átøkum.
Les meira her.
Stuðul til H2020 umsóknir
Fyri best at gagnnýta avtaluna við ES um luttøku Føroya í Horizon 2020 og fyri at lætta um hjá stovnum og virkjum í sambandi við umsóknararbeiðið, hevur Granskingarnevndin gjørt av at játta pening úr Granskingargrunninum at lata teimum, sum arbeiða ítøkilliga við umsóknum. Endamálið er at minka nakað um fíggjarligu íløgurnar hjá stovnunum.
Les meira her.
Sjúkrakassagrunnurin
Granskingarráðið fekk í 2014 ábyrgdina av at umsita og útluta peningin, ið sjúkrakassarnir kring landið áttu, tá teir vórðu avtiknir fyri nøkrum árum síðani.
Til ber at søkja stuðul til átøk og verkætlanir, sum kunnu menna heilsuøkið í Føroyum, men sum ikki eru ein partur av rakstrinum av heilsuverkinum annars.
Í skeiðnum 2014-2019 er stuðul latin á trimum ymsum økjum. Nú er tøka upphæddin við at vera uppi
Frá 2020 ber einans til at søkja á Høvuðsøki 1.
Les meira her.
Hesar skipanir eru ikki virknar í løtuni:
Vinnu ph.d.-gransking
Í 2018 bar til at søkja stuðul til vinnu phd.- verkætlanir úr skipan, sum var stovnssett við peningi, sum Granskingarráðið hevði fingið úr Minningargrunninum hjá Dánjali Niclasen. Her er eingin tøk játtan í løtuni.
Les meira her.
Stuðul til COVID-19 átøk
Granskingarráðið lýsti í apríl og mai 2020 við upp til 3.050.000 kr. í stuðli til granskingarverkætlanir í sambandi við COVID-19. Stuðulin kom frá Granskingargrunninum, Sjúkrakassagrunninum og fleiri vinnufyritøkum.
Granskingarnevndin gjørdi á fundi 13.5.2020 av at enda lýsingina eftir COVID-19 umsóknum, tí tøki peningurin nærum var uppi, og mett varð, at stuðul var latin til flestu evni, sum vórðu mett bráðneyðug at granska.
Les meira her.


c: text/html

text:
Spælireglur
Í trimum teimum fyrstu spølunum vinna tey, sum fáa fult rað. Øll, sum fáa fult rað, vinna eina peningaupphædd. Tey, sum eru fyrst at ringja inn og sleppa ígjøgnum, sleppa at velja ein bókstav. Handan bókstavin eru nakrir vinningar at velja ímillum.
Virðið á vinningunum handan bókstavirnar er annaðhvørt umleið 2000, 4000 ella 6000 krónur.
Í síðsta spælinum vinna tey, ið fáa fulla plátu. Her er sama galdandi, at øll, ið vinna, fáa eina peningaupphædd. Í síðsta spælinum er tó bert ein, ið sleppur ígjøgnum til sjónvarpsstovuna.
Tann, ið sleppur ígjøgnum, skal draga gekkahjólinum, og hevur møguleika at vinna stórar upphæddir. Størsti vinningurin er gekkapuljan.
Størsta upphæddin, ið er vunnin, er 3.400.000,00 krónur. Tað var fríggjakvøldið 3. august 2018.
Um sendingina
Gekkurin er bingospælið í sjónvarpinum hjá Kringvarpinum. Øll, sum hava keypt seðil/seðlar á sølustøðunum kring landið áðrenn klokkan 19:00 fríggjakvøld, hava møguleika at spæla við í Gekkinum. Hvør seðil kostar 30,00 krónur.
Søgan
Gekkurin var fyrstu ferð á skránni í februar 1997, og hevur koyrt á meir ella minni sama hátt síðan. Fyrstu tvey árini var vinnarin frá seinasta fríggjakvøldinum inni í sjónvarpsstovuni og snaraði hjólinum, og tá vóru eisini tvær gekkapuljur.
Seinni gjørdist møguligt at ringja inn í sjónvarpsstovuna og snara hjólinum við at trýsta á knapparnar á telefonini. Samstundis bleiv avgerð tikin um minka gekkapuljarnar til eina størri heldur enn tvær minni.
Senditíð
Spælið Gekk hvørt fríggjakvøld klokkan 19:45. Gekkahefti kunnu keypast til klokkan 19 fríggjakvøld í flestu kioskum og matvøruhandlum um landið.
Gev gætur
Vit gera vart við, at spælir tú Gekk og fylgir við beinleiðis á heimasíðuni – har Gekkurin verður stroymdur - kann vera seinking á signalinum.
Gomul Gekkaspøl
Gekkurin á Facebook (letur upp í nýggjum kaga)

robotstxt: allowed

filter: keep


text:
Eldraráðið í Norðoyggjum hevur í samstarvi við Norðoya Bú- og Heimatænastu tikið stig til at skipa eina tænastu, har sjálvboðin fara út at vitja heimabúgvandi pensjónistar og pensjónstar, ið búgva á bústovni.
Nøkur dømi um sjálvbodna tænastu eru :
– Ganga túrar (eisini við koyristóli)
– Binda saman
– Upplestur
– Syngja
– Andaktir
– Spæla t.d. bingo, yatzy, o.s.fr.
– Samvera
– Minnast á gamlar dagar
– Fylgja til kafé o.a.
– Spæla ljóðføri
Hevur tú hug at gerast vitjanarvinur ella tørvar tær vitjan av einum vitjanarvini, ber til at venda sær til:
Mariu Olsen, forkvinnu í Eldraráðnum í Norðoyggjum,
tel. 228488 ella til Gerdu Absalonsen, næstforkvinna í Eldraráðnum í Norðoyggjum, tel. 215174.
Til ber eisini at senda tpost til eldraradidinordoyggjum@gmail.com


text:
Fuglafjørður
Fuglafjørður er ein býur og fjørður í Eysturoynni.
Fuglafjørður liggur við fjørðin av sama navni, og hildið verður, at upprunin til navnið er antin kallkynsnavnorðið fuglur ella mansnavnið Fugli. Tað løgna er, at býurin eingi fuglabjørg eigur, men fyrr átti nógvur skrápur í Føroyum, og hann átti uppi á sløttum í urðum og líðum. Kanska hevur serliga nógvur skrápur og heiðafuglur átt í haganum uttan um Fuglafjørð. Er upprunin hinvegin eitt mansnavn, kann man hugsa sær, at Fugli var ein av niðursetumonnunum í bygdini.
Í fjøruni á syðra armi á Fuglafirði er ein kelda, sum eitur Varmakelda. Vatnið, ið rennur úr henni, er eini 10 stig heitari enn í øðrum keldum. Tað hevur verið siður, at ungdómurin í grannabygdunum hittist her á jóansøku til dans og hugnaliga samveru. Gjøgnum tíðirnar eru mong giftarmál komin burtur úr hesum. Tá bygdastevnan Varmakelda er, hevur eisini verið fast at hava fólkafund og dans á staðnum, men í 2007 varð í staðin fólkafundur hildin uttan fyri Mentanarhúsið í bygdini.
Í 1849 fluttu fólk úr Fuglafirði og settu seg niður á Hellunum, og í 1985 komu fyrstu húsini á Kambsdali, ið liggur 3 km sunnan fyri býin. Í dag búgva eini 200 fólk á Kambsdali.
Fuglafjarðar kommuna og Eysturkommuna eiga og reka í felag Ítróttar- og Samkomuhøllina á Kambsdali.
Fuglafjørður er góð skipahavn, og tí er nógv virksemi har, ið hevur samband við fiskivinnuna, og mong skip hava havt heimstað á fjørðinum. Í 1964 var sildaverksmiðja sett á stovn, sum hevur ment seg nógv gjøgnum árini og er størsta arbeiðsplássið í býnum.
Føroyar eru fiskivinnutjóð og í hesari vinnu fært tú allar tænastur í Fuglafirði.
Fuglafjarðar Bókasavn heldur til í hugnaligu hølunum á gamla skúlanum frá 1882, mitt í bygdini.
Fyri fáum árum síðani var eitt mentanarhús bygt í býnum, sum verður nógv nýtt til konsertir og onnur tiltøk.
Søga[rætta | rætta wikitekst]
Landnám (800-1050)[rætta | rætta wikitekst]
Fuglafjørður er ein gomul bygd, og verður mett at stava frá áleið 950 - 1050, sum er mett útfrá fornfrøðiligum útgrevstri í árinum 1958. Í útgrevstinum vóru funnin ein húsatoft við fjósi, og tá ið grivið var longur niður, komu fimm húsatoftir, sum vóru bygdar omaná hvørja aðra, har hvørt hús hevur verið avtofta eftir hvørt annað[2]. Í 1965 var eisini ein útgrevstur á Kirkjuryggi, sum týddi á búseting við umleið somu datering. Tað er í hesum báðum útgrevstunum, at mett verður, at Fuglafjørður stavar frá víkingatíð.
Miðøld (1050 - 1600)[rætta | rætta wikitekst]
Fuglafjørður er eisini nevndur í Hundabrævinum, sum er ein lóg frá áleið 1350-1400, har tað er staðfest, at Fuglafjørður hevði loyvi at hava tveir hundar, sum var galdandi fyri flestu bygdir tá. Eisini er Fuglafjørður nevndur í Brævið um Tingfaratoll (Skipan um Tingfaratoll), sum stavar frá áleið 1400. Burtursæð frá hesum báðum skjølunum, er onki skriva um Fuglafjørð fyrr enn eftir trúbótina í 1540[2].
Eins og aðrastaðni í Føroyum, hevur Fuglafjørður havt ónáðir av sjórænarum, sum rændu og drópu frá hond. Tá ið hetta stóð á, hildu Fuglfirðingar vakt á eingilskahúsi, og fjaldu seg uppi á Húsum, har ein húsaleivd enn stendur tann dag í dag.
Býlingar[rætta | rætta wikitekst]
Í 1781 vóru fýra kendir býlingar. Hesir vóru við Gjógvará, við Garð, í Toftum og á Áargarði. Miðskeiðis í 1800 talinum komu síðan býlingarnir í Trøðni, á Bakkanum og á Høvdanum. Í 1940unum komu býlingarnir Vestur á Horni, Í Rossagerði og í Fløtugerði. í 1960unum og 70unum komu býlingarnir á Bjarnafløtum, í Toftabønum og Norðuri í Bø[2]. Allir hesir býlingarnir vóru samanvoksnir, burtursæð frá Vesturi á Horn, sum fyrst í 2000 og inn í 2010ini eisini bleiv ein samanvaksin partur av restini, tá ið seinasti parturin av bønum niðanfyri býlingin bleiv útstykkjaður.
Aftrat hesum býlingum, eru eisini Hellurnar, sum er niðursetubygd frá 1849 og Kambsdalur, sum somuleiðis eisini er niðursetubygd frá 1985.
Handilslív[rætta | rætta wikitekst]
Handilin niðri í Støð byrjaði í 1887, tá ið Sámal Petur Petersen (Gamli Sámal Petur) av Miðgerði í Kollafirði kom til Fuglafjørð at reka handilin og fyritøkuna S. P. Petersen. Handilin var í tí húsinum, sum vit í dag kenna sum Piddasahandil. Í 1890unum hevði hann longu ognað sær fleiri fiskiskip og fiskastykkir, og í 1910 var virksemið økt somikið, at hann læt handilin útbyggja við einum goymslubygningi. Goymslubygningurin er tann parturin av Piddasahandli, sum vit kenna sum Ribarhús, og sum fekk eyknevnið eftir einum av skipunum hjá S. P. Petersen. Í 1920unum gekst fyritøkuni verri, og sum Gamli Sámal Petur hevði hug at gevast, tók elsti sonurin Piddi (Hann æt eisini Sámal Petur) yvir virksemið[3].
Gjaldoyra í Fuglafirði, S. P. Petersens Eftf[rætta | rætta wikitekst]
Í Fuglafirði, eins og í Klaksvík, hevur man havt sítt egna privata gjaldoyra um sama mundi, í árunum 1929 - 1933. Í Fuglafirði var talan um pengar, knýttir at S. P. Petersen, meðan pengarnir í Klaksvík hoyrdu til J. F. Kjølbro. Annað gjaldoyra hevur eisini verið frammanundan í 1846, sum vóru pengar frá C. F. Simens[4].
Í 1929 vóru pengar ein mangulvøra. Tað var ringt at fáa pengar frá bankunum og reiðaríð bíðaðu ofta leingi eftir útlendskum pengum. Haraftrat var tað eisini soleiðis í 1929, at arbeiðstakarar ofta keyptu vøru frá arbeiðsgevarunum. Hetta elvdi til eina kreditskipan, har arbeiðstakarar kundu skriva uppá fyritøkuna, og soleiðis keypa, uttan at hava reiðan pening. Hendan skipanin virkaði soleiðis, at fyritøkan bókaði á einari konto, og arbeiðstakarin hevði eina kontrabók, soleiðis at bæði fyritøka og arbeiðari kundu bókføra keypini, til tá ið hesi skuldu gerast upp[5]. Hendan loysnin riggaði tó ikki so væl sum ætlað, tí stundum passaðu tølini ikki millum bókingarnar hjá fyritøkuni og bókingarnar hjá fólkinum, og tað var m.a. av hesi orsøk, at fyritøkan S.P. Petersen fór undir at framleiða privatar pengar, sum kundu brúkast sum valuta í fyritøkuni og harvið avloysa kreditskipanina[5].
Pengarnir hjá S. P. Petersen vóru úr messing og framleiddir í Spania av einari fyritøku, sum gjørdi myntir til spæliautomatir. Teir vóru blankir á aðrari síðuni, meðan tekstur var graveraður á hinari, og vóru myntirnir í ymiskum støddum og skapum. Hetta (graveringin) varð gjørt, fyri betri at kunna skyna mun á pengunum hjá gomlum og blindum og brúkarum annars.
Í 1933 vóru pengarnir burturbeindir av donskum mynduleikum, eftir kravi frá danska nationalbankanum.[6]
Mentan[rætta | rætta wikitekst]
Fuglafjørður er karmur um eitt ríkt mentanarlív. Søguliga hevur tað verið nógvur tónleikur í býnum, við kórtónleiki, hornorkestri, tónleikabólkum og nógvum tónaskaldum.
Í Piddasahandli er heimavirki, har fólk úr økinum lata inn handgjørda vøru, sum kann keypast í handlinum. Í sama bygningi er Gallarí Ribarhús, sum er ein listaskáli, har listaframsýningar stundum verða hildnar av bæði fólki úr bygdini og fólki aðrastaðni frá. Á Varmakeldu verður hvørt ár skipað fyri listaframsýning í skúlanum og í Gallarí Ribarhús.
Fuglafjarðar Kvøldskúli er virkin alt árið, og fevnir um áleið 50 ymisk kvøldskúlatilboð[7], sum borgarar kunnu melda seg til.
Bindifestivalurin er eitt afturvendandi tiltak, sum í høvuðsheitum fevnir um binding og annað handarbeiði. Á festivalinum eru fyrilestrar, pallborðsfundir, skipaðir gongutúrar, bindiverkstovur, hekliverkstovur, við meira[8]. Festivalurin er kendur uttanlands og dregur árliga eina rúgvu av ferðafólki til Fuglafjørð.
Eisini er nógvur ítróttur í býnum, ið fevnir um kappróður, flogbólt, fótbólt, svimjing, badminton, skótar, bridge, dart og billiard.
Andaliga lívið hevur góð kor, og fevnir um fólkakirkjuna, Thabor og Siloa. Umframt at hava vanligu møtini og guðstænasturnar, verður javnan skipað fyri útimøti í bygdini og útiguðstænastu í miðstaðarlundini, niðanfyri kirkjuna.
Í býnum eru fleiri listaverk, sum fevna um eina standmynd av Victor Danielsen, ein minnisvarða fyri sjólatin, sum stendur í kirkjugarðinum, eitt listaverk, sum kallast Portrið til heimin, sum fevnir um fimm standmyndir av Marmennlum o.ø. á grótkastinum sunnanfyri bátahylin og eitt listaverk av Frits Johannesen, sum prýðir niðaru síðu av Mentanarhúsinum, umframt fleiri smærri verk aðrastaðni á bygninginum. Í gamla svimjihylinum eru ymisk listaverk úr betongi, sum borgarar hava gjørt, og ein trappa er mála við ælabogalitum.
Fuglafjarðar Skúli[rætta | rætta wikitekst]
Fyrsti skúli í Fuglafirði var úti í Beiti við Garð, og kom eftir kommunulógina í 1872. Í 1882 var skúlin fluttur í gróthúsini á bugnum, har ið bókasavn er í dag, og har kunningarstova eisini hevur verið í fleiri ár. Hesin skúlin hevði skúlastovu í øðrum endanum, og læraraíbúð í hinum endanum. í 1917 varð skúlin fluttur í Høgnahúsini, men var aftur fluttur í gróthúsini í 1923, tá ið læraraíbúðin eisini bleiv gjørd til skúlastovu.
Í 1936 varð nýggjur skúli bygdur á Skarðsryggi, og í 1966 varð hesin útbygdur við einum nýggjum tilbygningi, sum eisini hevði svimjihyl, serstovur og fimleikahøll. Síðan 1972 hevur eitt skúlasamband verið við Gøtu og Leirvíkar kommunu (nú Eysturkommunu), har næmingar frá 8.-10. flokk ganga á skúla í Fuglafirði[2].
Í 2005 varð nýggjur tilbygningur tikin í nýtslu, við nýggjari alis- og evnafrøðistovu, lívfrøðistovu, smíðstovu, smiðu og motorlærustovu, handarbeiðarstovu og bókasavni. Í 2019 varð skúlabygningurin frá 1936 niðurtikin, fyri at geva pláss fyri nýggjum skúla. Hesin skúlin hevur verið í gerð frá 2019 til 2020, og verður væntandi tikin í nýtslu í 2021.
Fuglafjarðar Skúli hýsir hvørt ár einum stórum kvøldskúla, við nógvum kvøldskúlatilboðum. Eisini heldur musikskúlin til í skúlanum.
Trúarlív[rætta | rætta wikitekst]
Fuglafjarðar Kirkja[rætta | rætta wikitekst]
Í Fuglafirði sigst at hava staðið 5 kirkjur. Tann elsta kirkjan hevur staðið á Kirkjuryggi, har húsatoftir, fjalar og beinagrindir eru funnar í samband við vegabygging norður á Ennið. Sambært søgnini skal kirkja hava staðið har, sum staðarnavnið eisini ber brá av. Søgnin sigur, at hendan kirkjan varð tikin av einum skriðulopi. Skrivligt tilfar finst ikki um kirkjuna, men søgnin er borin av mannamunni. Hóast hústoftir, brettir og beinagrindir undirbyggja søgnina[9], halda summi søgnina verða ósanna[10].
Seinna kirkjan er frá katólskari tíð, hevur staðið í Toftabønum, og kallaðist Jákups-kirkjan (ca. 1400)[9].
Triðja kirkjan hevur staðið við Garð, har sum tann gamli kirkjugarðurin í dag stendur. Vit vita ikki nær hendan kirkjan er bygd, men hon verður tó umrødd í donskum skriftum frá 1709, har hon er nágreiniliga lýst. Kirkjan varð niðurtikin í 1871, tá ið nýggj kirkja bleiv bygd[9].
Fjórða kirkjan (1871) stóð áleið á sama staði, sum kirkjan í dag stendur. Tá hon varð bygd, blivu fleiri lutir úr tí gomlu kirkjuni tiknir yvir í tí nýggju kirkjuna[9]. Kirkjan bleiv longd í 1945 við nýggjum torni, og longdum kirkjuskipi[10].
Fimta kirkja er tann kirkjan, sum vit kenna í dag. Hon varð tekna av danska arkitektinum Holger Jensen og vígd tann 10-06-1984 av Ejvind Vilhelm, varabiskupi. Arbeiðið við at fáa nýggja kirkju varð ført av sóknarpreti Torkil Beder við kirkjuráði. Arbeiði við at fáa kirkjuna bygda, elvdi til nógva ósemju millum borgararnar, har undirskriftainnsavning varð fyriskipa, til at varðveita hina gomlu kirkjuna. Arkitekturin fekk fyrispurning um at gera eitt uppskot um at broyta kirkjuna, men eftir at hava verið í Føroyum og hugt at kirkjuni, beyð hann sær frá arbeiðinum, tí hann ikki metti, at kirkjan kundi byggjast út á ein haldgdóðan hátt, og vildi tískil ikki leggja navn til[10]. Hann bleiv tí biðin um at gera uppskot til nýggja kirkju, sum kom longu sama árið.
Fuglafjarðar Prestagjald varð stovnsett í 1928, og fevndi um bygdirnar Fuglafjørð, Leirvík, Gøturnar, Hellurnar, Oyndafjørð, Elduvík, Funningsfjørð, Funning og Gjógv. Áðrenn prestagjaldið varð stovnsett, var Fuglafjørður partur av einum felags prestagjaldi fyri alla Eysturoynna, sum hevði sæti á Nesi. Prestagarðurin er bygdur á Mørkini í 1932[2].
Thabor[rætta | rætta wikitekst]
Thabor er missiónshúsið í Fuglafirði hjá Kirkjuligu Heimamissiónini í Føroyum. Navnið er bíbliskt staðarnavn, og kemur frá einum fjalli góðar 20 km frá Gallilea.
Heimamissiónin hevur havt samkomuhús í Fuglafirði síðan 1924, tá ið samkomuhúsið Thabor bleiv bygt.
Í tíðini, tá ið Fuglafjarðar Kirkja bleiv bygd, var kirkjulig guðstænasta hildin í Thabor.
Siloa[rætta | rætta wikitekst]
Siloa er møtisalurin hjá Brøðrasamkomuni í Fuglafirði. Navnið er bíbilskt staðarnavn, og kemur av einari keldu í Jerusalem.
Brøðrasamkoman fekk síni fyrstu samkomuhús í Fuglafirði í 1924, tá ið gamla Siloa bleiv bygt[11]. Samkomuhúsið bleiv bygt av hjúnunum Oluffu og Peturi Bærendsen, og vóru í fyrstanini partvís sethús og partvís møtisalur[11].
Sagnir[rætta | rætta wikitekst]
Dánjalsmiðið[rætta | rætta wikitekst]
Dánial úr Fuglafirði hevði framt lógarbrot, og var dómdur til deyða. Hann flýddi úr Føroyum og ætlaði sær til Íslands. Hann róði avstað við trimum dreingjum og teir høvdu snøri við. Norðanfyri Kalsoynna síggja teir ein bak sita á sjónum, og Dánial biður dreingirnar seta snøri har. Teir fangaðu fullan bát av fiski, og róðu aftur á land við fiskinum. Hungursneyð var í Føroyum tá, og stóri fongsturin hoyrdist um landið, og hoyrdist eisini av embætismonnunum í Havn. Teir vildu hava Dánial at fortelja hvar hann hevði fingið allan fiskin, og hann setti sum treyt, at hann skuldi blíva fríðkendur - annars segði hann teimum tað ikki. Tá lovaði løgmaður honum grið í Føroyum, og Dánial vísti teimum miðið. Fiskurin á miðinum var so nógvur, at hungursneyðin endaði á landi. Miðið hevur síðan verið kallað Dánjalsmiðið[12].
Gullbrandshellið[rætta | rætta wikitekst]
Sagt er frá jarðarstríði millum oyndfjarðarbóndan Oyndra, og Gullbrand, sum var bóndi í Fuglafirði. Ein dagin vóru báðir og róku seyð. Tá sær oyndfjarðarbóndin Gullbrand binda nakrar av sínum seyðum úr, sum vóru farnir um mark. Bóndin hevnir seg, stingur Gullbrand í hel við stavinum og leggur líkið hjá úrbundna seyðinum á rættargarðinum. Seinni biður oyndfjarðarbóndin synir sínar fara eftir úrbundna seyðinum og lata frammorreyða veðrin liggja eftir. Gullbrandur var í morreyðum koti. Synirnir bóru líkið niðan í Gullbrandshellið og haðani niðan undir Skarðið, har teir jarðaðu tað við eina hellu, sum verður rópt Gullbrandsleiðið[13][14]. Bótin fyri dráp Gullbrands var hagaparturin hjá Oyndra í Skarðshaga, sum gongur til Laksá, har hagamarkið enn er tann dag í dag[12].
Hulduheyggjar[rætta | rætta wikitekst]
Omanfrá Skarðinum, móti Hellunum, vestanfyri varðagøtuna, eru hulduheyggjarnir. Í gomlum døgum, tá ið fólk skóru torv í økinum, ansaðu tey væl eftir at verða á góðum føti við huldufólkið, sum búi í heyggjunum. Sagt er frá jarðarmóðir úr Dalbøi, sum hjálpti einari huldukvinnu, sum var komin í barnsburðarneyð. Sagt er, at hon varð heintað av einum huldumanni, sum bant henni fyri eyguni, og førdi hana niðanum Skarið og inn í hulduheygin til huldukonuna[15]. Huldufólkið lønaðu henni væl fyri gerningin[16][17], og hildið var, at ríkidømi á Dalbøi skuldi stava frá huldufólkunum[15].
Malunarhav[rætta | rætta wikitekst]
Malunarhav er ein steinur, sum liggur í bønum áveg niðan á Skarð. Søgnin sigur frá um neytakonuna Maluna, sum var við barn, og sum hinar neytakonurnar flentu at, tí hon ikki kláraði at fylgja við teimum. Tá lyfti Malan havið, sum vigar 176 kg[13].
Markið millum Fuglafjørð og Norðagøtu[rætta | rætta wikitekst]
Einaferð var stríð millum Fuglafjørð og Norðagøtu, um hvar hagamarkið millum bygdirnar var. Gøtuskurðar søgdu at markið gekk við Innaru Markrá, meðan Fuglfirðingar søgdu tað verða Uttaru Markrá. Ein dagin, meðan stríðið stóð á, kom ein reki at liggja við markið og hetta gjørdi stríðið enn heitari. Lógarvaldið kom nú uppí, og avgjørdi, at Uttara Marká skuldi hoyra til Fuglafjørð, og at rekin skuldi klyvjast, so at hvør bygd fekk hvør sína helvt[18].
Tær horvnu genturnar[rætta | rætta wikitekst]
Í seinni helvt av 1800 fóru tvær gentur avstað úr Leirvík til Eiðis at verða í tvær vikur. Tann yngra, Henrietta, var úr Leirvík og tann eldra, Marisanna, var av Eiði, men tænti í Leirvík, har hon eisini var trúðlovað. Á ferðini hevði Marsanna eina vakra og prýdda eskju, har hon hevði hespur og annað í, sum hon skuldi brúka til at gera sær klæðir úr, meðan hon var á Eiði. Tær fóru eftir leirvíkslíð, á síðuni har gamli Leirvíksvegurin gongur, og skuldu ganga leiðina gjøgnum Fuglafjørð, Oyndafjørð, Elduvík og síðani sigla yvir til Funnings, har tær síðan skuldu ganga um Eiðisskarð.
Tvær vikur gingu, og nú var grind í Sundunum, og fólk fór í grind úr bæði Leirvík og av Eiði. Tá spurdu Leirvíkingar eftir gentunum, og nær tær fóru at koma aftur, men Eiðisfólk vóru bilsin, tí at genturnar vóru ongantíð framkomnar.
Í øllum norðara parti av Eysturoynni fóru fólk at leita, men genturnar vóru ikki at finna. Tó funnu Leirvíkingar hespur og annað á Varmakeldu, sum Marsanna hevði havt við sær á ferðini. Seinni fann ein útróðrarbátur lokið av eskjuni norðuri á Funningsfirði.
Genturnar vóru ongantíð funnar aftur, men hildið var, at Hetlendingar møguliga kundu havt tikið tær, tí at sama morgun sum tær fóru, lógu tvey hetlendsk skip á Fuglafirði, har bátur var sæddur úr Fuglafirði rógva í land við Varmakeldu. Á helluni lá eisini bátshaki, sum bendi á, at teir høvdu verið á landi[19].
Gitingar hava tí verið um, at Hetlendingar tóku genturnar, meðan aðrar gitingar hava verið, at genturnar eru dotnar og farnar á sjógv.
Trøllasteinur[rætta | rætta wikitekst]
Trøllasteinur var ein steinur, sum stóð við endan Bøvegi, millum húsini hjá Ellindi Abrahamsen og Johan Elendersen. Søgnin sigur, at einaferð kom eitt trøll inn í bóndahúsini í Toftum, sum var so stórt, at høvdið takk uppundir tróðrið í roykstovuni. Trøllið bað fólkið í húsunum fara úr húsunum, tí at okkurt fór at henda. Fólkið so gjørdi, og fór aftaná trøllinum, sum hvarv inn í Trøllastein. Eftir hetta leyp Skarðsá, sum tók bóndahúsini við sær[15]. Síðan hesa hendingina, er fólk flutt úr Toftum, til Garðs, og síðan í Toftir aftur. Eftir at tey eru farin at búsetast aftur í Toftum, hevur Skarðsá lopið fleiri ferðir, sum hevur verið til nógvan materiellan skaða.
Varmakelda[rætta | rætta wikitekst]
Varmakelda sigst at hava lekjandi megi, sum hevur verið vælkent aftur til katólska tíð. Náttina 3. - 4. juli er megin sterkast. Siður hevur verið at vitja kelduna hesa náttina, drekka úr henni og at bera vatn við heim til fólk, sum liggja sjúk[20].
Vitjanarverd støð[rætta | rætta wikitekst]
- Bókasavnið og Kunningarstovan
- Fuglafjarðar bátasavn er í kjallaranum á Piddashandli.
- Fuglafjarðar Ellisakfør bilasavn, sum virkar sum sýnings- og goymsluhøll hjá limunum í felagnum.
- Gallarí Ribarhús, listaskáli við skiftandi listaframsýningum.
- Høvdahúsini: gomul hús (1804) í miðstaðarlundini, sum av fyrstan tíð hava staðið í Lamba, men síðan flutt til Fuglafjarðar við báti. Húsini eru væl varðveitt og húsa ymiskum fornaldarlutum.
- Mentanarhúsið
- Muntra, matstova
- Patrick's er vershúsið í gamla turkihúsinum, við Mentanarhúsið
- Piddashandil (1887) eitt heimavirki, har ymiskt heimagjørt er til keyps.
- Varmakelda, sum liggur sunnanfyri bygdina, undir Leirvíksfjalli (Ritafjall).
Kendir fuglfirðingar[rætta | rætta wikitekst]
- Alexandur Kristiansen (1949), yrkjari, rithøvundur og lærari.
- Bárður á Lakjuni, tónleikari, yrkjari og lærari.
- Edva Jacobsen (1964), politikari og bankakvinna.
- Frits Johannesen (1944), listamaður, yrkjari og lærari.
- Heðin Kambsdal (1951), listamaður og lærari.
- Helgi Abrahamsen (1966), politikari og journalistur.
- Ismar Joensen (1919 - 2005), keypmaður og yrkjari.
- Jógvan á Lakjuni (1952), politikari, lærari og tónaskald.
- Jógvan Joensen (1989), tónleikari.
- Niels Midjord (1949), tónleikari, lærari og arkitektur
- Signar á Brúnni (1945), politikari og lærari.
- Sonja Jógvansdóttir (1977), politikari og journalistur.
- Stanley Samuelsen (1951), tónleikari og gittaraútmælingur.
- Trygvi Samuelsen (1907 - 1985), politikari og sakførari.
- Torkil Beder (1924 - 2007), prestur og rithøvundur.
- Øssur mohr (1961), listamaður.
Vinnuvirksemi[rætta | rætta wikitekst]
- Vónin, trolvirki
- Framherji, reiðaríð
- Pelagos, uppisjóvarvirki
- Pizza 530, pizzaria
- Patrick's, barr
- Sandgrevstur P/f
- Fjord, tinganeyst og grafikkur
- Havsbrún, fiskafóður
- Vørðslan, klædnahandil
- Petur Larsen P/f, maskinverkstaður, serliga flakamaskinur frá Baader
- Haraldsen, matvøruhandil
- Føroya Keypssamtøka, matvøruhandil
- KJ Hydraulik (Kambsdalur), maskinverkstaður, tríkyljuproducentur
- JT Eletric (Kambsdalur), elektrikarafyritøka
- FTZ (Kambsdalur), billutir
- Vistir (Kambsdalur), heilsøla
- LM Handilin (Kambsdalur), hvítvøruhandil
- Dugni (Kambsdalur), vardur verkstaður
- Green Marine Divers (Kambsdalur), dykkarafyritøka
- Mowi (Hellurnar), laksa
Vinarbýir[rætta | rætta wikitekst]
Myndir[rætta | rætta wikitekst]
Keldur[rætta | rætta wikitekst]
- ↑ Hagstova.fo
- ↑ 2.0 2.1 2.2 2.3 2.4 Brot úr Fuglafjarðar Søgu (1989), Fuglafjarðar Bygdaráð.
- ↑ "Søgan um húsið og bygningin". Ribarhús. https://ribarhus.fo/soegan-um-husid-og-bygningin/.
- ↑ Sømod, Jørgen. "Poletter & Pengetegn i Danmark siden stenalderen og indtil omkring 1960, 1. del, Tegn indtil 1875". Danskemønt.dk. https://www.danskmoent.dk/soemod/po/po5.htm#island. Heintað 28-09-2020.
- ↑ 5.0 5.1 Petersen, Petur Martin (1999). "Lidt om S. P. Petersens Eftf.’s private mønter". danskmønt.dk. https://www.danskmoent.dk/artikler/privfugl.htm. Heintað 28-09-2020.
- ↑ "S.P. Petersen". https://www.danskmoent.dk/sps.htm. Heintað 28-09-2020.
- ↑ "Kvøldskúli". Fuglafjarðar Kommuna. https://fuglafjordur.fo/borgari/fritid/kvoeldskuli/. Heintað 03.04.2020.
- ↑ "Bindifestival". https://bindifestival.com. Heintað 03.04.2020.
- ↑ 9.0 9.1 9.2 9.3 Poulsen, Kristin R et al. (02-12-1971). "Fuglafjarðar kirkja 100 ár". Fjarbúgvin. Retrieved 25-05-2020. Check date values in:
|date=, |accessdate=(help)
- ↑ 10.0 10.1 10.2 Beder, Torkil. "Nýggj kirkja vígd". https://www.fuglafjordur.com/fuglafjordur/fuglafjardar-kirkja/nyggja-kirkja-vigd/. Heintað 25-05-2020.
- ↑ 11.0 11.1 á Lakjuni, Jógvan (2018). "Samkoman í Fuglafirði - søguligur samandráttur". Siloa. https://www.siloa.fo/um-samkomuna/samkoman-i-siloa-i-fuglafirdi-soguligur-samandrattur/. Heintað 03-02-2021.
- ↑ 12.0 12.1 "Søga". Fuglafjordur.com. https://www.fuglafjordur.com/fuglafjordur/soga/. Heintað 28-09-2020.
- ↑ 13.0 13.1 "Fuglafjørður - Hellur". https://www.fuglafjordur.com/kunning/gonguturar/fuglafjordur-hellur/. Heintað 25-05-2020.
- ↑ "Søgn: Oyndfjarðarbóndin og Fuglfjarðarbóndin". Snar.fo. https://snar.fo/skipan/nettilfar/fileobjects/soegn-oyndfjardarbondin-og-fuglfjardarbondin/. Heintað 25-05-2020.
- ↑ 15.0 15.1 15.2 Klein, Alfred. Staðarnøvn í Fuglafjarðar Søkn. Fuglafjarðar Kommuna.
- ↑ "Færøske Sagn og Fortællinger". http://www.herdalur.dk/4306_001.pdf. Heintað 22-09-2020.
- ↑ "Fuglafjørður Hellurnar". Visit Faroe Islands. 20-09-2015. https://issuu.com/visitfaroeislands/docs/vfi_hiking_dk_hq.compressed/15. Heintað 22-09-2020.
- ↑ Weihe, A.. "Markið millum Fuglafjørð og Norðagøtu". Tjóðminnir. https://heimabeiti.fo/208. Heintað 22-09-2020.
- ↑ Weihe, Andreas (1933). "Tær horvnu". Snar. https://gamli.snar.fo/sagnir/leirvik/taer-horvnu/. Heintað 29-09-2020.
- ↑ "Søga". https://www.fuglafjordur.com/fuglafjordur/soga/. Heintað 25-05-2020.
Slóðir[rætta | rætta wikitekst]


text:
Selatrað
Selatrað er ein lítil bygd í Eysturoy.
Áhugavert at vitjaEdit
- Viðarlundin: Við Sandá finna vit viðarlundina. Fyrstu trøini vóru gróðursett í 1913. Viðarlundin er ógvuliga lítil og hevur bert eina gøtu. Har vaksa bæði nálatrø - fura, grannatrø, lerkatrø - og trø ið bera leyv - ahorn, bjørk og trø í Alnus-ættini.
- Tingstaður: Vártingið í Eysturoy varð hildið á Selatrað. Tingsteinurin stendur enn og ikki langt haðani stendur ein stórur klettur í fjøruni. Staðið nevnist á Gálga og her sigst at brotsmenn vóru hongdir.
- Kirkjan: Kirkjan er frá 1927 og er fyrsta kirkjan á staðnum. Selatraðar kirkja er fyrsta føroyska kirkjan, ið er stoypt øll sum hon er. Vígslan var triðja jóladag 1927.
- Blásendi: Um tú fylgir vegnum frá teimum norðastu húsunum nakrar hundrað metrar finnur tú ein av Føroya vakrastu fossum. Um summari er ikki nógv vatn í ánni, men í áarføri er vatnferðin øgilig.
- Skótadepilin: KFUM skótarnir í Føroyum hava síðani 1993 átt og rikið skótdepilin á Selatrað. Har er nógv at síggja. Milum annað bálstað við plássi til 500 fólk[2]. Eitt spælipláss til tey smærru og ein wc-bygningur, ið er opin almenninginum alt árið runt. Um summarið er tann stóra familjulegan har fólk kunna avprøva alskyns skótavirksemi.
KeldurEdit
Slóðir úteftirEdit
Coordinates: 62°9′33.84″N 6°52′51.6″W / 62.1594000°N 6.881000°W


text:
Semjuloysn við trætumekling
Trætumekling er ein samráðingarháttur, sum gevur ósamdum pørtum møguleika til undir leiðslu av meklara á virðiligan hátt at tosa seg til sættis. Meklarin er óheftur av pørtunum og áhugamálum teirra og skipar samrøðuna so, at allir møguleikar verða troyttir at finna fram til eina varandi semjuloysn. Vánaligt tosingarlag tá ósemja er, elvir lættliga til misálit og mistulkingar. Samskiftið gerst vánaligt og endar ofta í eini fastlæstari trætu, sum ilt kann vera at koma úr aftur.
Meklarin stýrir eftir serligari skipan orðaskiftinum og gevur pørtunum høvi at koma til orðanna og lurta eftir hvør øðrum og seta seg inn í og skilja sjónarmiðini hjá hvør øðrum. Við størri innliti í áhugamálini hjá hinum, ávirkast egin sjónarmið, og nýggir møguleikar fyri semjuloysn koma undan kavi.
Partarnir sjálvir hava ábyrgdina av loysnini, og meklarin hvørki vegleiðir, gevur ráð, sigur sína hugsan ella tekur avgerðir í málinum.
Hvørjar eru treytirnar?
Meklingin er sjálvboðin og merkir, at partarnir sjálvir velja mekling og taka á seg ábyrgdina av loysnini. Partarnir kunnu altíð velja at taka seg aftur.
Meklingin fer fram í trúnaði, og onki av tí sum sagt verður, verður borið víðari. Sama er galdandi fyri meklaran. Trúnaðarkravið er fortreytin fyri at fáa bygt upp tað álit, sum eitt opið samskifti millum partarnar krevur.
Meklarin er neutralur og ópartískur, t.e. hevur ikki áhuga í úrslitinum og hevur ikki serligt tilknýti til annan partin. Meklarin sigur ikki sína hugsan, gevur ikki ráð ella tekur støðu í málinum. Trætuna og loysnina eiga partarnir.


text:
Nú íslendsku korona-avmarkingarnar vórðu herdar aftur hin 25. mars, so hava tey verið noydd til at útseta íslendsku meistarastevnuna, sum skuldi vera hin 9. til 11. apríl, til vónandi at kunna í staðin verða hin 22. til 25. apríl.
Hetta byrjar tó at vera so mikið nær sjálvum EM, at tey hava valt at taka út ein hóp út í frá úrslitum svomin á stevnum í februar og mars, upp á tað at tey so ikki svimja spakuligari enn 1.5% frá EM-kravinum á komandi íslendsku meistarastevnuni.
Lesið her á sundsamband.is


text:
Her fyri var at lesa í teimum donsku tíðindamiðlunum, at landsstýrismaðurin í uttanríkismálum í Grønlandi, Pelle Broberg, greiddi frá, at Grønland ikki vil hava dronur, verjuútbúgving og danska hernaðarliga hjáveru í Grønlandi, sum partur av Artiska kapasitetspakkanum á 1,5 milliardir, sum Fólkatingið hevur samtykt.
Her í Føroyum er larmandi tøgn um Artiska kapasitetspakkan og um møguliga nýggja radaran, sum eisini er partur av Artiska kapasitetspakkanum.
Tískil kemur spurningurin; hvar er Føroya Løgting í hesum málinum??
Tað kann undir ongum, als ongum umstøðum góðtakast, at onnur taka eina so týðandi avgerð, um viðurskifti her á Føroya Landi, uttanum føroyska viljan og Føroya Løgting. Føroya Fólk hevur ikki fingið nógva kunning í hesum málinum, og vónandi stendur Føroya Løgting saman um, at allar avgerðir um viðurskifti, ið eru týðandi fyri Føroya Land, kunnu einans takast í Føroya Løgtingi.
Við hesum í huga, so kunnu vit øll vera samd um, at Føroyar eru ein partur av Vesturheiminum. Bæði mentunnarliga og landafrøðiliga. Hesum kann neyvan ongin verða ósamdur um.
Men hóast hetta, so standa fleiri ósvaraðir spurningar, sum ikki heilt er fingin greiðu á, men sum eru sera viðkomandi fyri okkara Føroya Land.
Krevja vit vald fyri gjald?
Skuldi ein radari verið settur upp í Føroyum, so høvdu vit føroyingar so fylgjandi skula kravt eitt stórt klekkiligt gjald afturfyri, at ein hernaðarradari verður settur upp, sum møguliga kann seta Føroyar í vanda.
Eisini skal gerast vart við, at danir hava í áravís spart milliardir av pengum, sum takk afturfyri hjá NATO, at ein radari hevur staðið á Sornfelli.
Hetta eru milliardir, sum Føroya Land skuldi havt fingið, og sum langtsíðani hevði fíggja Fullveldi Føroyar, og meira aftrat!
Hví fáa vit onki at vita í Føroyum?
Her virkar til at verða øgiliga lítil kunning um radaran og Artiska kapasitetspakkan.
Tað sum virkar til at vera sera undarligt og átaluvert í hesum máli er, at fyrst hevur danska stjórnin gjørt alt liðugt viðvíkjandi einum verjupakka á 1,5 milliardir. Gjørt semju við allar flokkar í Fólkatinginum. Síðani fingið alt uppá pláss við USA og NATO.
Ája, til síðst spyrja vit (les danska stjórnin) líka Føroyar, um hetta er í lagi.
Vit vita av ongum, og fáa onki at vita.
Hvørjar eru avleiðingarnar?
Vit mugu eisini geva okkum far um, at tað at Føroyar gerst partur av einum Artiskum kapasitetspakka, kann fáa stórar avleiðingar.
Vita vit nakað um vanlukkuligu avleiðingarnar, hetta longu nú kann hava skapt við aðrar samstarvspartar, sum Føroyar hava við eitt nú Russland og Kina?
Radari á plattforimi í staðin fyri á landi?
Um tað nú so verður, at vit ikki hava møguleika at siga nei til ein radara, sum skal verða settur upp her um leiðir, eru tað so nakrar kanningar gjørdar, hvørt ein radari kann setast upp á einum plattformi í føroyskum sjógvi?
Tí at um radari verður settur upp á einum plattformi í føroyskum sjógvi, so hevði hetta vælsaktans ført við sær, at tað føroyska landaøki ikki hevði gjørt til eitt bumbimál, men bert plattformurin á sjóøkinum, um nú kríggj skuldi brusti á í artiska økinum.
Fara vit at krevja betri handilssømdir?
Verður tað quid pro quo (fríhandilssáttmáli fyri radara), ella skulu vit bara góðtaka at føroyski viljin verður settur til viks?
Fara vit at troyta møguleikarnar fyri betri handilssømdum, um ein radari skal setast upp á føroyskum øki; tað verður seg sjóøki ella landøki?
Tað skal í hesum sambandi eisini leggjast dentur á, at fleiri løgtingslimir hava verið frammi og sagt, at radarin er einasti møguleikin hjá Føroyum at fáa betri handilsavtalu í lag við ES; skilt á tann hátt, at vit hava bjóðað ES alt, sum bjóðast kann, og at ES ikki er sinnað at geva okkum betri treytir fyri okkara útflutningsvinnu.
Her kundi radarin verið eitt gylt høpi at samrátt um, men sum sagt, so tykjsat tað at vera larmandi tøgn um alt hesum viðvíkjandi.
Framtíðar møguleikar hjá føroysku útflutningsvinnuni?
Er nøkur kanning, verkætlan ella líknandi gjørd, hvat fyrimunir og vansar hjá Føroyum eru viðvíkjandi veksandi stríðnum í Arktis?
Aðrar ætlanir við Føroya Landi?
Er radarin tað einasta, sum hevur verið umrøtt, ella eru tað aðrar ætlanir við Føroya landi, sum Føroya Løgting ikki hevur fingið nakað at vita um? Liggja tað aðrar ætlanir á skrivaraborðinum?
Samanumtikið
Óansæð hvørja støðu ein hevur til radaramálið, og hvørja politiska áskoðan ein hevur, so eru fleiri viðkomandi spurningar í málinum, sum Føroya Løgting má og skal hava greiðu á, áðrenn nøkur avgerð verður tikin.
Samanumtikið, so eru hetta alt viðkomandi spurningar, sum Føroya fólk og Føroya Løgting hevur skyldu at fáa at vita, tí tað er bert Føroya Løgting, ið kann taka avgerðir um øll týðandi viðurskifti í Føroyum.
Við tjóðskaparkvøðu
Øssur Patursson


text:
Ella kanska skuldi eg heldur sagt, illimenn búgva í Havn. Havnarbólkurin Synarchy spældi eina øgiliga ónda konsert í FLAGS-tjaldinum, her beint aftan á miðnátt, og her er ónt meint so jaligt sum tilber.
Tónleikurin hjá Synarchy er dómamálmur, ivaleyst tann illasti og óndasti tungmálmurin sum er. Hetta er ein tónleikagrein, ið eg ikki eri tann mest drivni serfrøðingurin í, men eg dugi at hoyra tá tað er gott, og Synarchy var gott.
Skal tó viðmerkjast at dómamálmur ikki er heilt nøktandi lýsing av Synarchy, sum eisini flirtrar við øðrum málmsgreinum, so sum deyðsmálm og ferðmálm.
Sum ummælari havi eg seinastu árini hoyrt flestu virknu føroysku bólkarnar upp til nógvar ferðir, men júst Synarchy havi eg bert hoyrt einaferð áður, tað var á einari ólavsøkukonsert í kommunuskúlagarðinum í Havn fyri eini fimm ella seks árum síðan. Lat tað verða sagt beinanvegin, at bólkurin er mentur ótrúliga nógv.
Frá at vera eitt sindur fesjuttir og inneftirvendir eru teir nú ein maskina, ið buldrar og rungar ógvisliga. Sjálvt tjaldið, ið hevur tað við at fáa bassin at runga spældi við. Tað riggaði bara.
Bassleikarin og teir báðir gittarleikararnir sóu út sum ein melduródn, tá teir stóðu har og sveiggjaðu hárið runt, meðan teir gandaðu ein ógvisligan vegg av ljóði fram – frálíkir tónleikarar allir sum ein. Sangarin er eisini vorðin ein ordiliga góður málmsangari. Serliga væl riggaði í nýggja lagnum “Sært tú meg”, har hann syngur á føroyskum.
Skal fingur setast á nakað, so er tað ljómborðini í fyrstu løgunum. Dómamálmur hevur ofta ljómborð, og so er eisini við Synarchy, í nógvum løgum riggaði hetta væl, og serliga í seinasta lagnum Mirror Miles riggaðu ljómborðini fullkomiliga saman við heildini og skaptu eina pompøsa, vakra og larmandi eind.
Í nøkrum av fyrstu løgunum riggaði verri. Einki var galið spælinum, men valið av ljóðum var eftir mínari metan dekan ov alternativt til hesa tónleikagreinina, ið krevur meira pompøs ljóð.
Hesin tónleikurin hevur ikki serliga breiðan málbólk, og tí var tað heldur ikki nógv fólk í teltinum, nøkur fá hundra, tá mest var. Men tey sum blivu verandi vóru ein blandaður skari: fyrst og fremst langhærdir dreingir í svørtum t-troyggjum og langhærdir og langskeggjuttur menn í leðurjakkum og so øll møgulig tilvildarlig fólk í øllum aldrum og útsjóndum. Men gomul sum ung blivu rørd av tónleikinum, og tað er tá, at tónleikur veruliga livur upp til sítt endamál.
Tað er deiligt at síggja, at Summarfestivalurin eisini letur tílík smøl nøvn spæla, serliga tá tey hava eina sovorðna dygd, sum Synarchy, tí júst hetta gevur fólki, ið vanliga ikki hoyrir tílíkan tónleik, upplivingar, ið tey neyvan vilja vera fyri uttan.


text:
Páll Finnur Páll á Summar Festivalin
Væl umtókti hittbólkurin spælir á ársins Summar Festivali
Teir eru argandi og fevnandi. Prikandi og skemtandi. Og fram um alt teljastteir millum stóru føroysku hittbólkarnar í nýggjari tíð.
Páll Finnur Páll tók síni fyrstu fet um aldarsskiftið, og síðani 2003 hava teir givið fimm útgávur út. Ikki minst tríboksin frá 2009 gav bólkinum veruligt hetjustatus á føroyska tónleikapallinum.
Sangirnar hjá bólkinum munnu mong kenna rættiliga væl. Sangir sum Forelskaður sjónleikari, Herbergið, Eg fari mín egna veg, Grannin, Mín russiski vinur og fleiri.
Páll Finnur Páll hevur øll árini havt eina styrki í at framføra teirra sangir live. Teir hava dugað serstakliga væl við smærri og størri áhoyrarafjøldum, og í august verða teir viðaftur, tá ið Summar Festivalurin verður hildin.


text:
Annar risin á føroyska telemarknaðinum hevur nú eisini fingið eyguni upp fyri nýggja samstarvinum í Suðuroynni og hevur valt at stuðla felagnum.
Vodafone sigur soleiðis á heimasíðu sínari um teirra stuðulspolitikk:
– Vit leggja stóran dent á at vera nýskapandi og at skapa góðar karmar fyri okkara viðskiftafólk. Tískil vilja vit taka ábyrgd og geva eina hjálpandi hond í nærumhvørvinum – at menna og betra um karmarnar. Stuðulin er okkara máti at gera mun, har vit kunna.
Felagið frøðist um at Vodafone hevur valt at stuðla felagnum.


text:
Rætt og rangt
Røtt og rang eygu eru grundarsteinarnir í binding, og kunnu setast saman uppá óteljandi mátar. Úrslitið veldst um hvør samanseting verður vald.
Í føroyskum uppskriftum verður rætt og rangt ofta nevnt sum eitt og eitt, tvey og tvey. Eitt og eitt er at binda eitt rætt og eitt rangt. Tvey og tvey eru tvey røtt og tvey rang. Tað fyrsta talið er rætt og tað seinna er rangt. Tvey røtt og eitt rangt eitur tí tvey og eitt. Í summum uppskriftum verður rætt og rangt eisini kallað rond.
Niðast á síðuni eru ymisk góð ráð og sjónbond sum svara uppá ymiskar spurningar.
At binda rætt - aftur og framm
At binda rangt - aftur og framm
At binda rætt - runt
At binda rangt - runt
Góð ráð / spurningar
Hvussu fái eg endarnar saman, so tað blívur runt?
Tá tú skalt binda runt er tað umráðandi at øll eyguni venda sama veg og ikki eru snúðrar. Í sjónbandinum vísi eg hvussu tað sær út tá tað er snúðrað. Eg lærdi uppá tann harða mátan, at tað ikki kann bjargast, um eyguni í fyrsta umfarið eru snúðrað.
Hvussu síggi eg mun á røttum og rangum?
Sjónbandið vísir munin á røttum og rangum.
Hevur tú fleiri góð ráð, ella eru spurningar, sum mangla eitt sjónband? Set teg í samband við meg á sandra@binda.fo.
Góðan bindihug
Sandra


text:
Niðursetubygd
Niðursetubygdir kallast tær bygdir, sum eru bygdar seinastu øldirnar, serliga í 19. øld, við at menn fingu traðir burturav kongsjørðini burturi í óbygdum, og so bygdu sær hús á trøðni, veldu hana og búsettust har. Niðursetubygdir eru tí ikki gamlar bygdir, og har er í flestu førum ongin kongsgarður. Í summum førum er bygdin tó bygd við at bóndi hevur búsett seg í sínum hagaparti, og tá er eisini uttangarðs jørð til bygdina.
Nakrar niðursetubygdir:
- Hvítanes, bygd í 1830unum
- Rituvík, bygd í 1873
- Æðuvík, bygd í 1897
- Langasandur, bygd í 1839
- Nesvík (útdeyð sum bygd, men Leguhúsið í Nesvík er har nú.
- Oyrarbakki
- Ljósá
- Lopra, bygd í 1834
- Akrar
- Víkarbyrgi, (endur)bygd í 1830unum. Víkarbyrgi er helst landnámsbygd, ið avtoftast eftir Svartadeyða 1349
- Hamrabyrgi
- Slættanes, bygd í 1835, avtoftað í 1964
- Norðdepil, bygd í 1866
- Fossá, bygd í 1867, avtoftað uml. 1945


text:
Daddan søkir eftir fólki í Sandoynni
Søkt verður eftir fólki at starvast sum daddur.
Um okkum: Í/F Daddan er ein nýggj fyritøka, ið umsitur barnaansing. Hetta fevnir um, at fara út til heimið hjá fólki, at ansa børnum teirra, heintan í barnagarði o.a. tílíkt virksemi.
Vit vænta:
At tú tímir at arbeiða við børnum
At tú ert ábyrgdarfull/ur og sjálvbjargin
At tú sjálv/ur finnur flutning til arbeiðsstaðið
At tú megnar, at skapa eitt trygt umhvørvi, við virðing og umsorgan fyri einstaka barninum og foreldrum teirra
Vit bjóða tær: Eitt starv, har tú kemur at skapa stuttligar og hugnaligar løtur saman við børnunum. Dentur verður lagdur á, at børnini eru í einum tryggum umhvørvi, har tey væntandi fáa tætt samband til dadduna.
Hjá okkum, verður tú partur av einum felagsskapi, ið hugsar kreativt, og har tú sjálv/ur kemur at skipa tín arbeiðsdag.
Løn og setanartreytir: Løn sambært avtalu. Meira fæst at vita: Meira fæst at vita, við at venda sær til umsitingina: Heidi Jónsveinsdóttir Simonsen ella Jórunn Gudmundsen, á tlf. 259986 ella á tlf. 787010
Umsóknarfreist: Umsóknarfreistin er: 20/02-2020. Umsókn, CV o.a. skal sendast til daddan@daddan.fo


text:
Góði veljari,
Eg eiti Petur Martin Hansen, eri 33 ár, og eg eri stjórnmálafrøðingur frá universitetinum í Keypmannahavn og arbeiði í Heilsutrygd, sum nú heldur til á posthúsinum í Klaksvík. Uppvaksin uppi við Borðoyarvík.
Frá ungum árum hevur politikkur havt mín stóra áhuga og javnaðarrørslan er mín grundpallur.
Fyri Klaksvíkar kommunu havi eg eina einfalda arbeiðsskrá. Eg ynski:
1. At betra korini hjá teimum veikastu, her hugsi eg serliga um stakar uppihaldarar
2. At betra fíggjarliga skynsemið
3. At allir borgarar verða viðgjørdir eins í byggimálum, starvssetanum o.s.fr.
4. At vit skulu virða náttúruna og hugsa náttúruvernd
Um tú tekur undir við valskránni hjá Javnaðarflokkinum og mínum dreymi, so fari eg at biðja um tína atkvøðu.
Petur Martin Hansen, valevni Javnaðarfloksins


text:
- Tíðindi, mentan og ítróttur
Gunn gleðir seg til 17. mai
17. mai er tjóðdagur Noregs. Hesin dagurin, sum hevur sín uppruna í 1814, er grundlógardagur, har Noreg verður hátíðarhildið sum tjóð. Norðmenn kalla flestallir hendan dagin bara "17. maj".
Gunn Hernes, sum er stjóri fyri Norðurlandahúsið og úr Noregi, greiðir frá, hvussu dagurin verður hildin í Noegi, og hvussu hon fer at hátíðarhalda dagin heima í Føroyum. Norðmonnum dámar væl at ganga í fjøllum, og tað ætlar Gunn sær at gera hendan dagin.
Tak niður
Sí eisini


text:
Tíðindi
Nýggjastu útgávur
Sálmar til fólkaskúlan, Framhaldsdeild, er ætlað næmingum í 8. til 10. flokki. Her eru uppgávurnar torførari, men eisini her stendur tað til læraran at meta um, hvat næmingarnir eru førir…
Sálmar til fólkaskúlan, Miðdeild, er ætlað næmingum í 4. til 7. flokki. Lærarin verður tó í fleiri førum noyddur at hjálpa til. Sálmar eru torskildir og sjáldan á barnannna støði, hvørki…
Tilfarið er sett saman av tveimum næmingaheftum á ymiskum torleikastigi og einari læraravegleiðing.
Sálmar til fólkaskúlan, Miðdeild, er ætlað næmingum í 4. til 7. flokki. Lærarin verður…
Rokning 5 - Hálvársroynd og heilársroynd
Rokning 5 er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og…
Mállærubók at brúka saman við bókaheildini Nem í sætta.
Í mállærubókini eru mállæru-, rættskrivingar- orðabóka- og málføriuppgávur. Afturat hesum eru venjingaruppgávur og avbjóðandi…
Sjófeingi - Heimasíða
Føðsla og burðardygd er nýtt talgilt tilfar til 6. flokk í náttúru og tøkni og heimkunnleika. Stórur partur av tilfarinum er tó væl egnaður at brúka í øðrum høpi…
Gaia 4 - Arbeiðsbók
Náttúra og tøkni til miðdeild
Gaia 4, arbeiðsbók er partur av bókaheild til undirvísingina í náttúru og tøkni í 4. flokki.
Gaia 4-6 fevnir…
Gaia 4 - Grundbók
Náttúra og tøkni til miðdeild
Gaia 4, grundbók er partur av bókaheild til undirvísingina í náttúru og tøkni í 4. flokki.
Gaia 4-6 fevnir um:
- …
Støddfrøði 7 - Upggávubók
Støddfrøði 7 - Uppgávubók er partur av bókaheild til undirvísingina í støddfrøði í 7. flokki.
Støddfrøði 7 fevnir um:
- …
Støddfrøði 7 - Grundbók
Støddfrøði 7 - grundbók er partur av bókaheild til undirvísingina í støddfrøði í 7. flokki.
Støddfrøði 7fevnir um:
- …
Nem í sætta - Lærarabók
Læraravegleiðingin til Nem í sætta er býtt í tveir partar, Vegleiðing um føroyskt og Vegleiðing til partarnar.
Í Vegleiðing…
Nem í sætta - Næmingabók
Bókin er í seks pørtum, og hvør partur leggur dent á okkurt ávíst:
- At spegla sær leggur dent á tekstir, sum snúgva seg um at síggja seg sjálva/n úr ymiskum…
Veggjakortið ”Evropa” (Nám 2021) er eitt hæddarkort, sum er í stødd 1:5 000 000 (113 x 93 cm). Kortið er umsett úr enskum.
Eins og heimskortið hjá Námi, ”Heimurin”, er Evropakortið…
Nótakoyrikort 1
Nótaoyrikortið miðjar ímóti: at næmingar læra hvussu nótaskipanin er uppbygd, hvussu nótarnir eita, hvar teir liggja á nótalinjum, á klaverinum í G-lykil og í F-lykil.
Í frálæruni verður…
Myndlist til øll
Hetta er ein avritabók.
Tilfarið er hugsað sum ískoytistilfar til einstaka næmingin, men uppgávurnar kunnu lættliga verða nýttar sum upprit til undirvísingina ella sum beinleiðis…
Myndlistabókin er ætlað sum íblástur til lærarar, sum undirvísa í myndlist í miðdeild. Bókin inniheldur ymisk hugskot til undirvísing í myndlist í miðdeildini, hóast nøkur av hugskotunum kunnu…
Rokning 6 - Hálvársroynd og heilársroynd
Rokning 6 er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6b - Lærarabók
Rokning 6b er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6 - Uppgávubók
Uppgávubók til Rokning 6, sum er partur av bókaheild til undirvísingina í støddfrøði í fólkaskúlanum. Uppgávubókin er skipað eftir evnum við somu kapitlum sum grundbøkurnar. Til hvønn kapittul í…
Rokning 6a - Grundbók
Rokning 6a er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6a - Lærarabók
Rokning 6a er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6b - Grundbók
Rokning 6b er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6a - Javnbók
Rokning 6a er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6b - Javnbók
Rokning 6b er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
“Samfelagið - eg og vit øll” er næmingabók í Samfelagsfrøði í 9. flokki.
Samfelagið – og vit er býtt upp í 5 partar. Bókin fevnir um hesi evni:
- Mentan og tilflyting
-…
Rokning 5b - Javnbók
Rokning 5b er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 5b - Lærarabók
Rokning 5b er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 5b - Grundbók
Rokning 5b er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Nem mál í fimta
Mállærubók at brúka saman við bókaheildini Nem í fimta.
Í mállærubókini eru mállæru-, rættskrivingar- orðabóka- og lesifatanaruppgávur.
Partarnir í mállærubókini hava somu heiti…
Rokning 5 - Uppgávubók
Uppgávubók til Rokning 5, sum er partur av bókaheild til undirvísingina í støddfrøði í fólkaskúlanum. Uppgávubókin er skipað eftir evnum við somu kapitlum sum grundbøkurnar. Til hvønn kapittul í…
Rokning 1c - GrundbókStøddfrøði til fólkaskúlan
Rokning 1c er partur av bókaheild til undirvísingina í støddfrøði í innskúlingini. Undirvísingarheildin førir næmingin líðandi og trygt inn í arbeiðið við tølum og rokning.
Høvuðspartarnir í ROKNING 1 eru:
- …
Rokning 1b - LærarabókStøddfrøði til fólkaskúlan
Lærarabók til Rokning 1b, sum er partur av bókaheild til undirvísingina í støddfrøði í innskúlingini. Undirvísingarheildin førir næmingin líðandi og trygt inn í arbeiðið við tølum og rokning.
Høvuðspartarnir í ROKNING 1 eru:
- …
Rokning 1-4 - AvritsmappaStøddfrøði til fólkaskúlan
Avritsmappan verður seld sum teldutøk fíla og send skúlum o.ø. tá bílagt verður.
Rokning 1-4, avritsmappa er partur av bókaheild til undirvísingina í støddfrøði í 1. – 4. flokki. Undirvísingarheildin førir næmingin lýðandi og trygt inn í arbeiðið við tølum og…
Lær teg at stava 1 er fyrsta bókin í eini røð av stavsetingarbókum til innskúlingina. Hugsanin er, at bókin verður nýtt um várið í 1. flokki ella fyrst í 2. flokki. Skrivihefti hoyrir til bókina og er við í prísinum.
Í bókini eru fimtan smáar søgur…
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). Kortið er umsett úr enskum.
Á kortinum eru øll staðarnøvn, lond og landafrøðilig fyribrigdi, so sum havleiðir, umsett, so framsetingin er hugsað…
Atlas til heim og skúla vendir sær til húskið og skúlaverkið í Føroyum. Atlas til heim og skúla tekur støði í ensku útgávuni Collins Student World Atlas, sum Erla Olsen hevur týtt til føroyskt.
Umframt landakort eru eisini gjørd…
Súlubók - Dia fer á flogSúlubók við lixi
Dia fer á flog er ein fitt bók til fyrsta flokk, sum er løtt at lesa. Dia fer á flog hevur lixtalið 7,3.
Hon er ein partur av Súluheildini, og er onnur av seks súlubókum við lixi.
Rokning 1a - LærarabókStøddfrøði til fólkaskúlan
Lærarabók til Rokning 1a, sum er fyrri partur av bókaheild til undirvísingina í støddfrøði í 1. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 1 eru:
- …
Rokning 1a - GrundbókStøddfrøði til fólkaskúlan
Rokning 1a er partur av bókaheild til undirvísingina í støddfrøði í 1. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 1 eru:
- Grundbók a, b, c og d …
Rokning 1b - GrundbókStøddfrøði til fólkaskúlan
Rokning 1b er annar partur av bókaheild til undirvísingina í støddfrøði í 1. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 1 eru:
- Grundbók a, b, c og…
Súlubók 7 - Gásin og nósinSúlubók 7
Ætlanin við Súlubók 7 er, at næmingurin í teksti kann venja teir bókstavir, hann hevur lært.
Orðatilfarið er avmarkað, og tað eru nógvar endurtøkur. Myndirnar í bókini eru góðar at práta um.
Landafrøði 2 viðger mentan og samfelag; hvussu menniskju brúka og broyta jørðina. Bókin er í seks pørtum: Heimsins fólk, Jørð, matur og landslag, Býir, Vinnulív í heiminum, Orka, og at enda Landafrøði og politikkur.
Afturat næmingabókini er lærarabók við uppgávum, sum…
Landafrøði 3 viðger heimspartarnar í seks pørtum: Evropa, Asia, Afrika, Norðuramerika, Suðuramerika og Osiania.
Afturat næmingabókini er lærarabók við uppgávum, sum ókeypis kann takast niður <a…
Landafrøði 1 viðger náttúrulandafrøði í fýra pørtum: Jørðina og kortini, Jarðarskorpuna, Veðurlag og vøkstur og Vatnið á jørðini.
Afturat næmingabókini er lærarabók við uppgávum, sum ókeypis kann takast niður <a…
FøroyakortT FDS100
Føroyakortið, sum er í stødd 1:100 000 (120x80 cm), er teknað í Føroyum. Á Føroyakortinum eru fleiri enn 1700 staðarnøvn, sum Staðarnavnanevndin hevur góðkent.
Umhvørvisstovan dagførir Føroyakortið fyri Nám. Skrivast kann á kortið, ið er laminerað og kann brúkast sum…
Les 1 - Teldutøk lærarabókLærarabók til framhaldsdeild
Teldutøk lærarabók til Les 1. Tekstasavn til framhaldsdeild. Lydia Didriksen hevur skrivað og lagt til rættis.
Hervør og Høgni - LærarabókLærarabók
Í lærarabókini eru gjøgnumgongd og hugskot til allar síðurnar í lesibókini. Har eru eisini svarlisti til arbeiðsbøkurnar, frágreiðing um kassaorð og avritssíður.
Hervør og Høgni - Arbeiðsbók 2Arbeiðsbók
Arbeiðsbók 2 hoyrir til tekstpartin (seinna part) av lesibókini. Uppgávur eru í arbeiðsbókini til allar søgur og sangir í lesibókini, og ætlanin við uppgávunum er at knýta saman lesingina, skrivingina og fatanina av tí lisna. Gjøgnumgongd av uppgávunum og svarlisti er í…
Hervør og Høgni - Arbeiðsbók 1Arbeiðsbók
Arbeiðsbók 1 hoyrir til ljóðpartin (fyrra part) av lesibókini. Ein opna er í arbeiðsbókini til hvørja síðu í lesibókini, og uppgávurnar 1, 3 og 4 eru eftir sama leisti til allar bókstavasíðurnar. Gjøgnumgongd av uppgávunum og svarlisti er í lærarabókini.
Lærarabók til Kristni 9. Lærarabókini hevur eins og næmingabókin 14 kapitlar við ymiskum evnum. Í lærarabókini til 9. flokk er faktatekstur til hvønn kapittul sær og hugskot um, hvussu arbeiðast kann við kapitlinum.
Fremst í lærarabókini eru frágreiðingar til…
Súlubók - Ein lítil músSúlubók við lixi
Ein lítil mús er ein fitt bók til fyrsta flokk, sum er løtt at lesa. Ein lítil mús hevur lixtalið 7,3.
Hon er ein partur av Súluheildini, og er fjórða av seks súlubókum við lixi.
Um útgávuna: Arbeiðsbókin kann verða brúkt hvønn tíma í kristnikunnleika. Uppgávurnar eru gjørdar soleiðis, at næmingarnir kunnu arbeiða sjálvstøðugt. Men gott er, um arbeiðið hjá næmingunum av og á verður eftirmett.
Kristni 6 er bókaheild til undirvísingina í 6. flokki. Heildin umfatar næmingabók, lærarabók, arbeiðsbók og heimasíðu á snar.fo. Í næmingabókini eru 14 kapitlar, ið fevna um tey fimm kjarnuøkini í lærugreinini.
Kristni 6 er bókaheild til undirvísingina í 6. flokki. Heildin umfatar næmingabók, lærarabók, arbeiðsbók og heimasíðu á snar.fo.
Í lærarabókini eru hugskot…
Kristni 9 er grundbók í kristni til 9. flokk. Næmingabókini hevur 14 kapitlar við ymiskum evnum.
Kristni 9 viðgerð kristnu skriftirnar og við trúartrænum verða jødadómur, kristindómur og islam samanbornir.
Evni sum kærleiki, bøn og meditatión og hugvísindi og…
Kunning: ‘Kristni 5. Lærarabók’ er partur av bókaheild til kristnikunnleika í 5. flokki. Lærarabókin ger tað lætt at leita fram júst tað, lærarin hevur brúk fyri. Viðmerkt er týðuliga, hvat evni og hvørja síðu í næmingabókini sipað verður til. Aftast eru sangir.…
Súlubók - Hundurin hjá AnnuSúlubók við lixi
Hundurin hjá Annu er ein fitt og stuttlig bók til fyrsta flokk, sum er løtt at lesa. Hundurin hjá Annu hevur lixtalið 6.
Hon er ein partur av Súluheildini, og er triðja av seks súlubókum við lixi.
Lærarabókin til Kristni 8 er ætlað sum eyka tilfar til læraran. Í lærarabókini til áttanda flokk er faktatekstur til hvønn kapittul sær og hugskot um, hvussu arbeiðast kann við kapitlinum. Fremst í lærarabókini eru frágreiðingar til faktaboksir og annað, sum…
Lívfrøði 3 - arbeiðsbókUppgávubók
Arbeiðsbókin til lívfrøði 3 er í fýra pørtum eins og næmingabókin. Ein partur er um mannakroppin, ein er um smáverur, ein lívtøkni og ílegutøkni og at enda er ein partur um dálking.
Í hvørjum partinum eru venjingar, minnist tú spurningar, hevur tú skilt…


text:
Føroya Grótvirki
Í 2013 keyptu brøðurnir, Heini og Høgni Tausen, Føroya Grótvirkið í Skopun. Á virkinum verða stórir klettar, úr grótbrotinum í Høvdarhaga, virkaðir til gravsteinar, borðplátur, durahellur, og aðrar smærri lutir til nyttu og prýði. Eitt av stórverkunum, sum eru framleidd her, er trappan í Vágsbotni.
Sum partur av Economusée-skipanini, hevur grótvirkið latið hurðarnar upp fyri vitjandi, soleiðis at enn fleiri sleppa at síggja og hoyra um, hvussu føroyingar í øldir hava brúkt grótið sum byggitilfar og tilfar til brúkslist.


text:
OM leiðarin fyri Evropa í Føroyum
Í hesum døgum, vitjar Frank Hinkelmann í Føroyum. Frank er týskari, men hevur seinastu nógvu árini búð í Eysturríki, saman við konu og trimum børnum.
Frank er leiðari fyri OM Evropa. Frank hevur í fleiri ár verið í leiðsluni hjá OM Eysturríki, men hevur seinastu árini virka sum leiðari fyri alt Evropa.
Endamálið við vitjanini hjá Frank, er at møta OM leiðslu og nevnd, og fáa betri innlit í arbeiðið sum OM Føroyar ger. Hetta er fyrstu ferð at Frank vitjar í Føroyum, og tí fær hann eisni eitt gott innlit í føroysku mentanina og fær høvið at síggja okkara vakra land.
Frank kom til Føroyar í gjár og fer avstað aftur hósmorgunin.


text:
Litfagrar sjálvsmyndir
Í 7. flokki eru næmingarnir býttir í fýra bólkar, sum eru evning, heimkunnleiki, handarbeiði og tónleikur. Í hesum bókunum verður skift í skúlaárinum, so allir næmingar hava vitjað allar fýra lærugreinir við skúlaársenda.
Í vikuni hava næmingarnir í evning gjørt litfagrar sjálvsmyndir. Tey hava fyrst tikið eina sjálvsmynd av hvørjum øðrum, og síðani hava tey redigerað sjálvsmyndirnar á eini app, sum eitur Abstract You.
Umframt at læra teknikkin við hesi tilgongdini, sum er ásett í námsætlanini, og at gera sjálvsmyndir, varð tosað um myndirnar. Tí í list ber til at siga søgur um lívið og listafólkini, sum í hesum føri eru næmingarnir. Her varð lagt upp til at tosa um ymisleika og persónligheit, áhuga og stíl. Í nøkrum førum kann hetta jú ávirka listina.
Vit takka 7. flokki fyri listagluggan, og her eru fleiri lifagrar myndir.


text:
af Dina Jensdóttir Norðberg | okt 19, 2021 | Bíbilsk video, Gyltir lyklarJensa og Dánjal hjálptu abba at skumpa kava. Tey stuttleikaðu sær og gittu, hvussu nógvar kavaflykrur vóru í kavanum, sum tey skumpaðu. “Tað er lættari at telja gudarnar, sum skaptu hvørja einastu kavaflykru,” flenti abbin. Jensa hugdi upp hugsunarsom. “Gudarnar, eg...
af Dina Jensdóttir Norðberg | okt 12, 2021 | Bíbilsk video, Gyltir lyklarWatch this video on YouTube Bíblian – Bíblian er Orð Guds til mannaættina “Vit hava fingið eina nýggja søgubók í ár!” segði Dánjal, “og eisini eina nýggja bók til náttúru og tøkni!” “Tað er gott,” svaraði Jensa. “Eg var so troytt av teim gomlu. Tær høvdu onga...
af Dina Jensdóttir Norðberg | aug 3, 2021 | Flippa út í FilippibrævinumWatch this video on YouTube Ansa eftir sjónarmiðum tínum! (Filip.4:4-9): Gleðist í Harranum, altíð! Aftur sigi eg: Gleðist! Milda sinni tykkara verði øllum menniskjum kunnigt! Harrin er nær! Stúrið ongum fyri, nei, latið í øllum tað, sum tit ynskja, koma fram fyri Gud...
af Dina Jensdóttir Norðberg | jun 15, 2021 | Flippa út í Filippibrævinum, undir byggingWatch this video on YouTube Standið fastir & Haldið uppat at klandrast! (Filip.4:1-3): Brøður mínir, sum eg elski, og sum mær leingist eftir, gleði mín og kransur mín, standið tí soleiðis fastir í Harranum, tit elskaðu! Evodiu áminni eg, og Syntýke áminni eg, at...
af Dina Jensdóttir Norðberg | maj 18, 2021 | Flippa út í FilippibrævinumWatch this video on YouTube Dagsins Tellonym spurningur Hey Dina. Eg havi eina vinkonu, sum altíð heldur, at hon ikki er góð nokk, fyri Gudi, hennara familju og vinfólki, hevur tú onkur vers, sum eg kann brúka at hjálpa henni? Ólík fyridømi & borgarskapur og vón...
af Dina Jensdóttir Norðberg | maj 11, 2021 | Flippa út í FilippibrævinumWatch this video on YouTube Dagsins Tellonym spurningur Kann eg vera Kristin og stadivekk ganga í býnum? Kann eg vera kristin og njóta sex uttanfyri hjúnaband? (Hvar stendur í Bíbliuni at man ikki kann vera LGBT og ikki hava sex áðrenn man er giftur? Kanst tú siga...


text:
Setur fyrispurning um markaforðingar
14. desember 2016
Helgi Abrahamsen, sum í løtuni er varamaður í løgtinginum, hevur sett ein fyrispurning til Poul Michelsen, landsstýrismann, um markaforðingar millum Norðurlond
”Hvørji ítøkilig stig eru tikin seinastu tvey árini, sum hava til endamáls at minka um markaforðingarnar sum eru millum Føroyar og hini Norðurlondini?” Tað vil Helgi Abrahamsen, løgtingsmaður, hava at vita frá Poul Michelsen, landsstýrismanni.
Helgi Abrahamsen vísir á, at tann 20. apríl 2012 hevði løgtingið eitt sokallað ”temaorðaskifti” um markaforðingar. Viðgjørdar vórðu forðingar, sum gera tað trupult ella ómøguligt hjá fólki at virka tvørturum norðurlendsku landamørkini.
”Tað var Annika Olsen, landsstýriskvinna við norðurlandamálum, sum legði upp til orðaskiftið. Í framløguskrivinum vísti hon á, hvørji átøk landsstýrið hevði sett sær fyri at seta í verk, fyri at byrgja upp fyri markaforðingum,” sigur Helgi Abrahmsen.
Hann vísir á, at hann fleiri ferðir síðani hevur sett fyrispurningar, fyri at fáa at vita, hvussu langt er komið við arbeiðinum. Sambært svarunum vóru nógv tiltøk sett í verk og fleiri vóru ávegis. Eitt av tiltøkunum sum skuldi setast í gongd var skipan av einum føroyskum markaforðingarbólki. Hesin skuldi finna fram til hvørjar markaforðingar eru, og taka stig til at fáa hesar loystar. Tí spyr Helgi Abrahamsen eisini, hvussu langt hetta arbeiðið er komið, og um aðrar av nevndu broytingunum eru framdar.
”Hesin spurningurin verður settur fyri at fáa upplýst, hvat er hent á økinum síðani seinasti fyrispurninguri varð svaraður,” sigur Helgi Abrahamsen.
Sambandsflokkurin
RN
Aftur


text:
Hetta vikuskiftið er stór svimjiráðstevna í Finnlandi, kallað “Learn to Swim & Coach Conference 2018“, við luttøku av eisini umboðum fyri Svimjiskúla Føroya.
Stevnan er í Vierumäki, einar 30 kilometrar norðanfyri Helsinki, í tí sum tey kallað fyri “The Sports Institue of Finland“.
Føroysku umboðini eru Jórun Eið Johannesen, Pálin Olsen og Rúni Gaardbo, sum eru oddafólk í okkara Svimjiskúla Føroya, sum tekur sær av at læra fólk at læra fólk at svimja.
Á skránni er – sum heitið á tiltakinum sigur – partvís tað heilt grundleggjandi, at læra børn og vaksin at svimja, og at partvís at læra at venja hesi fram til góð úrslit.
Hendan ráðstevnan gongur upp á skift millum limalondini í norðurlendska svimjisambandinum, annaðhvørt ár, og verður eftir ætlan í Føroyum aftur í 2024. Vit høvdu hana seinast í 2012, men tað tekur jú eina løtu at flyta hana millum 5-7 limalond 🙂
Vegna SSF
Rókur


text:
Sum tit kunnu lesa her á in.fo, so fer Kringvarp Føroya ikki at senda frá Føroyameistarastevnuni og Juniormeistarastevnuni á stuttgeil 2020.
Hetta er í fullari semju millum KVF og SSF, stutt sagt tí at vit verða noydd at kunna útseta FMS/JMS 2020 so gott sum upp á standandi fót, ífall at støðan við korona versnar.
Í staðin fara vit at royna at sjálvi stroyma frá stevnuni, við útgerðini sum varð brúkt eisini til stroyming frá FM á langgeil í Vági í summar, umframt frá Ægir Open í vikuskiftinum.
Tað verður heilt víst ikki tað sama sum tá ið KVF sendir, og har verður eisini annað sum má skerjast, so sum talið av áskoðarum sum kunnu koma í høllina.
Men altso, her er eingin illstøða millum KVF og okkum fyriskiparar av FMS/JMS 2020 – eingin ynskir hesa støðu, og vónandi koma vit sterkt aftur, tá ið korona er hæsað av.
Við svimjikvøðu
Rókur


text:
Grindin, ið var merkt í Vestmanna 13. november, hevur mestu tíðina verið í føroyskum sjógvi. Grindin hevur seinastu vikuna ligið støðuføst í sunnara kanti av Bankarennuni, í ein beinan sunnan úr Akrabergi.
Grindin úr Bø melur aftur á aftur slóðina sunnarlaga í Norðuratlantshavinum. Grindin er enn vestan fyri Miðatlantsryggin. Fyrr í vikuni ferðaðist hon suðureftir, men vendi suðuri á 46 breiddarstigum, og ferðast nú norðureftir aftur.
Bjarni Mikkelsen ( This e-mail address is being protected from spambots. You need JavaScript enabled to view it. ), tlf. 278588


text:
Best lønta barna-og ungdómsarbeiði í Noregi er at skera lippur í toskavertíðini í Norðurnoregi. Børn og ung, sum skera, kunnu tjena upp í 1200 norskar krónur um tíman, og tey kunnu soleiðis tjena nógvar túsund krónur í vetrarferiuni og í toskavertíðini annars.
- Hetta er avgjørt best lønta ungdómsarbeiði í Noregi, sigur økisstjórin í fyritøkuni NHO Nordland, Ole Hjartøy.
9 ára gamla, Anne-Lise Rokkan úr Ballstad, er ikki heilt sum onnur børn í hennara aldri. Longu í februar, tá toskafiskiskapurin í Lofoten er í gongd, arbeiðir hon annan hvønn seinnapart hjá Ballstad Fisk, og her hongur hon í heilt fram til páskirnar.
Hesa tíðina koma fleiri túsund tons av toski upp á land í Lofoten og Vesterålen, og bara í eina viku herfyri avreiddu útróðrarmenn heili 11.200 tons av toski í økinum.
Tey, sum eru nakað eldri og royndari enn Anne-Lise Rokkan, kunnu tjena rættiliga nógvan pening, og bara í sjálvari vetrarferiuni kunnu skúlanæmingar tjena einar 40.000 norskar krónur.
Ein teirra er 13 ára gamla, Frida Solem, sum sker toskalippur í Henningsvær. Hetta er fimmta árið, at hon er við í hesum virksemi. Hon sigur, at hon hevur eina inntøku á 1200 norskar krónur um tíman.
- Tað mesta skal goymast, men eitt sindur verður brúkt í vetrarferiuni, sigur Frida Solem við NRK. Hon hevur drúgvar royndir í at skera lippur, og hon er skjót við hvassa knívinum og píkinum, sum hon stingur gjøgnum lippurnar.
Stóribeiggi hennara, Aron Solem, hevur eisini langar dagar á bryggjuni í Henningsvær, men honum dámar eisini væl hetta arbeiði. - Hetta er eitt veldugt arbeiði. Men, nakrar krónur fara til orkudrykkir, sigur hann.
At skera toskalippur hevur eina langa traditión í Lofoten og Vesterålen, og hesi børn og ungdómar tjena ikki bara góðar pengar. Tey fáa eisini nakrar týdningarmiklar arbeiðsroyndir.
- Tað er virðismikil læra, at hart arbeiði gevur pengar, sigur økistjórin hjá NHO Nordland, Ole Hjartøy, við NRK.
Systrarnar, Lone og Julie Wallmann úr Meløy, skera eisini lippur í vetrarferiuni. Tær eru í økinum saman við pápa sínum, sum er útróðrarmaður og fiskar um hesar leiðir í vertíðini. Meðan pápin rør út, skera tær lippur, og um tær dríva á, kunnu tær tjena einar 40.000 norskar krónur í vetrarferiuni.
Meginparturin av lippunum, sum verða skornar í vertíðini í Norðurnoregi, fara til Spania, men keyparalond eru eisini Ongland, Frakland, Týskland, Svøríki og Danmark.


text:
Hundatrygd
Hjá okkum kanst tú tekna áyrgdartrygging og lívstrygging til hundin.
Eigur tú hund, áleggur lógin tær at ábyrgdartryggja hundin. Teknar tú Hundaábyrgdartrygd hjá okkum, tekur tryggingin við, um hundurin ger skaða á onnur ella lutir hjá øðrum.
Tryggingin fevnir ikki um skaðar á lutir, sum tú ella onnur í húskinum eiga, læna ella hava í varðveitslu.
Harumframt er vert at leggja til merkis, at tað er tann, ið ansar hundinum, ið hevur ábyrgd av teimum skaðum, sum hundurin ger. Tað vil siga, at um hundurin í eitt tíðarskeið verður ansaður av øðrum persóni enn tær og tínum húski, so hevur viðkomandi ábyrgd av møguligum skaðum, ið hundurin ger.
Lívstrygging
Tú kanst eisini tekna Hundalívstrygd til hundin. Hundalívstrygd veitir endurgjald, um hundurin doyr orsakað av sjúku ella vanlukku. Tryggingin tekur eisini við, um djóralæknin mælir til at avlíva hundin vegna sjúku ella vanlukku.
Tekna tryggingina í dag
Ynskir tú at tryggja hundin, skalt tú bert fylla út umsóknarblaðið í høgra bredda. Hevur tú spurningar, ert tú eisini vælkomin at seta teg í samband við okkum.
Viðkomandi skjøl
- Fyll út umsóknarblað til Hundatrygd her
- Fyll út heilsuváttan til Hundatrygd her
- Les treytirnar fyri Hundatrygd
- Fá eitt óbindandi tilboð


text:
Umvegis Norden i Skolen hevur tú nú møguleika til af fáa samband við ein skúlaflokk í einum øðrum Norðurlandi. Samstarv við ein vinarflokk letur upp fyri nógvum spennandi møguleikum - bæði fakliga, mentanarliga og sosialt. Næmingar kunnu fáa nýggjar vinir og hava tað stuttligt samstundis, sum tey læra á ein hátt, ið er øðrvísi enn vanliga floksfrálæran. Nógvir næmingar fara ikki at læra virðið av norðurlendska mál- og mentanarfelagsskapinum fyrr enn tann dagin, tey sjálvi hava møguleikan fyri at royna tað.
SOLEIÐIS GERT TÚ
Norden i Skolen ger tað lætt at fáa samband við ein flokk í einum øðrum Norðurlandi. Sum lærari skalt tú einans gera soleiðis:
- Stovna teg sum brúkara á www.nordeniskolen.org - tað er ókeypis!
- Rita inn og trýst á valmøguleikan 'Finn vinaflokk’
- Marka 'JA' til at tú leitar eftir vinaflokki.
- Finn og vel ein flokk á listanum yvir møguligar vinaflokkar, og set teg í samband við læraran. Tín umsókn verður tá send til teldupostin hjá norðurlendska starvsbróðuri tínum. Fylg við á egnum telduposti nær tú fært svar.
Finn tín vinaflokk HER.
SØK PENGAR FYRI AT VÍÐKA SAMSTARVIÐ
Um áhugi er fyri at víðka vinasamstarvið, eru góðir møguleikar fyri at fáa fíggjarligan stuðul frá einum av Norðurlondunum. Á Norden i Skolen er eitt yvirlit yvir nakrar av teimum grunnum, ið møguleiki er at søkja úr og fáa eitt innlit í, hvat grunnarnir vanliga lata stuðul til. Sí grunnarnar HER.


text:
Vit halda..
Í okkara námsfrøðiliga arbeiði leggja vit stóran dent á at menna teir ymisku førleikarnar hjá børnunum. Hølisviðurskiftini eru avbera góð við nógvum rásarúmi til virknu børnini, eins og ríkiligt av plássi er til djúphugsni og friðarligt spæl.
At hava vinir og vera saman við góðum vinum hevur stórt virði millum øll menniskju og er eisini høgt í metum hjá børnum. Lívið í frítíðarskúlanum ríkar møguleikarnar fyri felags upplivingum, hava tað stuttligt og at royna seg. Her kunnu børnini sjálv velja og raðfesta áhugamál, hava stundir til spæl og sjálv finna uppá. Hetta er eitt stað hjá børnum, sum gevur møguleikar fyri at menna tey persónliga og sosialt. Ein frítíð, sum er kjokkfull av gleði og stuttleika, og sum samstundis tryggjar rúm, har børnini kunnu mennast og læra. Her kunnu tey trívast, og her vilja vit virka fyri trivnaði. Vit vilja, at tá vit einaferð biðja teimum farvæl á síðsta sinni, tí tey nú eru vorðin ov stór til frítíðarskúla, at tey skulu hava ryggsekkin fullan av sjálvsáliti, áræði, forvitni og fyriliti fyri øðrum.
Mál og samskifti – samskiftandi barnið
Mál:
Hvat vilja vit náa?
- At børnini nýta rættan málburð
- At stimbra orðatilfeingi hjá børnunum
- Læra børnini at avlesa kropsmál (kenna, skilja, nýta)
- At geva børnunum møguleika at útrykka seg
- At læra børnunum virðiligt samskiftið
- At læra at lurta og gera vart við seg (duga at lova og lasta (rís og rós))
- Tosa við rættari raddarlegu og bíða eftir tørni
- At børnini læra at duga at ”traðka fram og aftur”
- At duga at lurta og svara aftur
- Virða tað nonverbala
Tiltøk:
Hvussu vilja vit náa tað?
- At læra at samskifta gjøgnum ymisk námsfrøðilig amboð s.s. drama, stig fyri stig, rolluspøl o.a.
- At starvsfólk eru týðulig í orð, talu, atburði og kropsmáli
- Siga frá søgum og syngja sangir, rím og ramsur, kvæðir
- Í dagligari talu at práta vanligt og hóskandi til aldurin
- Tann vaksni er fyrimynd, vísir á og vegleiðir
- Tann vaksni er orðstýrari og leiðandi (vegvísari)
- Gera orð sjónlig og arbeiða við teimum, t.d. hvat tey merkja (týðing)
Tekin:
Hvussu síggja vit, um tað eydnast?
- Vit síggja tekin á málburði og samskiftinum
- At børnini duga og menna sítt orðatilfeingi
- At børnini duga at úttrykkja seg við orðum, kropsmáli og mimikki og í samanspælinum við onnur børn
- Vit uppliva ein mun hjá barninum (hoyra, síggja, varnast)
Persónligir førleikar – barnið sum serstakt menniskja
Mál:
Hvat vilja vit náa?
- Vit vilja, at øll verða hoyrd og sædd og vird
- At børnini kenna síni egnu mørk og duga at avlesa mørk hjá øðrum (sosialir spælireglur)
- Miða fram móti, at børnini hava eitt virðiligt sjálválit og sjálvsvirði
- At børnini kenna síni rættindi og sínar skyldur (barnarættindasáttmálan S.T.)
- At læra børnini at verða meira sjálvbjargin
- At virða børnini og lata tey vera egin og serstøk – at kenna sínar styrkir og veikleikar
- Læra børnini at samstarva
- Virða, at summi vilja hava frið og vera í friði, so tey mennast
Tiltøk:
Hvussu vilja vit náa tað?
- At børn og vaksin vísa viðurkenning fyri hvørjum øðrum
- Gjøgnum aktivar og kreativar fyriskipanir eggja børnini at læra seg sjálv at kenna
- Kunna tey gjøgnum kreativ tiltøk um rættindi
- Geva børnunum ábyrgd, har tann vaksni er stuðlandi og vegleiðandi
- At vit endurtaka tær góðu gerðirnar og gera vart við tær keðiligu gerðirnar
- Stimbra undir styrkirnar hjá barninum/børnunum
Tekin:
Hvussu síggja vit, um tað eydnast?
- Vit uppliva ein mun hjá barninum (hoyra, síggja, varnast)
- Síggja at barnið mennist og trívist
Rørsla og heilsa – aktiva og sunna barnið
Hvat vilja vit náa?
- At stimbra barnið við rørslum og sansum
- At barnið er greitt yvir, at tað hevur eitt likam og at brúka tað
- Styrkja tilvitað um reinføri og kost
- At finna gleði í at røra seg og brúka kroppin
- Við upplýsing vísa á, hvat er gott/ringt fyri kropp og heilsu
- At hava so breið rørslulig tilboð sum gjørligt
- At børnini av sær sjálvum fara til verka
Hvussu vilja vit náa tað?
- Gjøgnum spæl og kapping inni og úti, at læra kroppin at kenna
- At motivera við ymiskum tiltøkum
- At vísa á við skipaðum og óskipaðum tiltøkum í fimleikahøllini, svimjihøllini og í náttúruni, hvussu stuttlig og týdningarmikil rørsla er fyri heilsuna
- Brúka serstovur til at kanna og undrast
Tekin:
- Vit uppliva ein mun hjá barninum (hoyra, síggja, varnast)
- Síggja, at børnini eru aktiv og sjálv seta í verk fyriskipanir
- At barnið sjónliga vísir gleði um rørsluna
Skapandi evni – skapandi og úttryksfulla barnið
Mál:
Hvat vilja vit náa?
- At menna tey skapandi evnini
- Sleppa at verða kreativ inni og úti
- Menna síni úttrykk – kenna ymiskar úttryksformar
- Menna hugflog, forvitni og áhugan at skapa og at finna uppá
Tiltøk:
Hvussu vilja vit náa tað?
- Skipa fyri skapandi/kreativum verkstøðum og serligum tiltøkum (merkisdagar, listaframsýningar, framførslur o.s.fr.)
- Brúka tilfar úr náttúruni og í náttúruni
- Geva rúm fyri tí óskipaða virkseminum. Tilfar skal verða lætt at komuligt og liggja frammi, so lætt er hjá børnunum at tekna, perla, klippa,líma, smíða, mála, lurta/spæla tónleik o.s.fr.
- Finna uppá egin spøl úti og inni. Heingja tað, børnini hava envað til upp inni og úti
- Vitja listasøvn, standmyndir o.a.
- Avmynda/tekna list sum vit síggja í almenna rúminum (fara t.d. teknitúrar)
- Børnini skulu síggja úrslit, sum skal kveikja áhugan og kreativitetin
Tekin:
Hvussu síggja vit, um tað eydnast?
- Vit uppliva ein mun hjá barninum (hoyra, síggja, varnast)
- Síggja og hoyra, at barnið undrast og er upptikið av áhugamálum, ið t.d. kunnu vísa seg við tekningum, málningum, skrivligum tilfari, bygging (inni og úti), práti, spæli o.s.fr.
- Dokumentatión av ymsum slagi av tilgongdini frá byrjan til enda, v.ø.o. tað, ið spyrst burturúr, t.d. myndir, produkt, orðingar v.m.
Náttúra og umhvørvi – barnið sum partur av náttúruni
Mál:
Hvat vilja vit náa?
- At geva djórum og plantum í umhvørvinum gætur
- At børnini kenna árstíðirnar
- At børnini læra um fjøru og haga
- At børnini læra at hava virðing fyri náttúruni og umhvørvinum og tí sum livir og nørist har
- Gera børnini varug við, at náttúran er livandi
- Kunna børnini, so at tey gerast tilvitað um rúmdina
- Kunna børnini , so tey hava møguleika at kenna náttúrunnar fyribrigdi
Tiltøk:
Hvussu vilja vit náa tað?
- Fara granskingartúrar, har vit pilka, nerta, føla, smakka, grulva, leita, sansa og undrast
- Gera brúk av kørmunum inni og úti á Argjahamri (alis- og evnafrøðis stovu, lívfrøðistovu o.s.fr.)
- Vísa á mentan gjøgnum skapandi tiltøk og dokumentatión (estetiskar lærutilgongdir)
Tekin:
Hvussu síggja vit, um tað eydnast?
- Vit uppliva ein mun hjá barninum (hoyra, síggja, varnast)
- Síggja og hoyra, hvussu børnini fara um náttúruna og eru í náttúruni
- Hoyra og síggja sporini eftir børnunum, hvussu tilvitað tey eru um frálæruna, teimum hevur verið fyri
Mentan og siðir – barnið sum partur av einari mentan
Mál:
Hvat vilja vit náa?
- At børnini kenna føroyska mentan og føroyskar siðir
- At kenna Føroya land (oyggjar, býir og bygdir)
- At kenna aðra mentan og aðrar siðir
- At kenna til føroyskt barnabókmentatilfar
- At kanna yrkislívið í Føroyum
Tiltøk:
Hvussu vilja vit náa tað?
- At námsfrøðingarnir upplýsa børnini, áðrenn farið verður til eitt tiltak
- Fylgja árskalendarnum
- Skipa fyri evnisdøgum/-vikum, ið innihalda t.d. heystfjøll, høgtíðir, merkisdagar s.s. grækarismessa, flaggdag o.a.
- Gjøgnum sagnir, sangir, kvæði, drama, leik, søgur o.a. læra um mentan og siðir
- Brúka náttúruna at læra um mentan og siðir t.d. mála/tekna huldufólk, henta lesull, fara í fjørðin ella fáa fatur á fiski, fara á fjall sum partur av tí at vera við til at fletta o.a.
- At vit luttaka í mentanarligum tiltøkum, ið vit sjálvi og onnur skipa fyri
- Túrar, ið eru upplýsandi fyri børnini, t.d. vitja søvn
Tekin:
- Vit uppliva ein mun hjá barninum (hoyra, síggja, varnast).
- Síggja og hoyra á barninum tað, ið tað hevur tikið til sín
Sosialir førleikar – barnið sum partur av felagsskapinum
Hvat vilja vit náa?
- At børn og vaksin virða ymisleikan
- At børnini kenna seg væl í barnahópinum/felagsskapinum
- At børnini føla seg trygg og hava álit á hvørjum øðrum
- At børnini skilja og duga at geva seg undir sosialar spælireglur
- At børnini tora og duga at gera vart við seg
- At børnini duga at vera tolin (tollyndi)
- At tryggja, at barnið er við í hópinum
- At hava eitt happingarfrítt umhvørvi
Tiltøk:
Hvussu vilja vit náa tað?
- Vísa á við tiltøkum, hvussu ymisk og líka vit eru
- Brúka miðlar, video, film, tónleik, sjónleik, prát v.m.
- Brúka eldri næmingar á skúlanum, t.d. at siga frá happing
- Gjøgnum spøl, har tað krevur, at fleiri eru við, venja vit at vera tolin, føla okkum trygg, hava álit, geva okkum undir eitthvørt o.s.fr.
- At tey vaksnu eru fyrimyndir
Tekin:
Hvussu síggja vit, um tað eydnast?
- Vit uppliva ein mun hjá barninum (hoyra, síggja, varnast)
- Við átakinum, ið barnið tekst við, bæði síggja og hoyra vit, at tað trívist og mennist
Foreldrasamstarv
Mál:
Hvat vilja vit náa?
-Skapa trivnað og álit millum heim og stovn
-hava eitt opið og nátúrligt samskift
-Foreldur gerast hugaðir viðleikarar í gerandisdegnum
-At foreldrini leggja merki til starvsfólkahópin
Tiltøk:
Hvussu vilja vit náa tað?
- At starvsfólkini eru fyrikomandi og hava góða uppsikt eygnasamband
- At bæði starvsfólk og foreldur viðurkenna hvør annan og sýna hugskotum og broytingum ans og virðing
- Upplýsa og dokumentera væl á heimasíðuni fyri at røkka út
- At gera tað lætt at samskifta millum heim og stovn
- At skipa verður fyri sosialum tiltøkum s.s. foreldrakaffi, summarveitslum v.m.
- Stovnurin skipar fyri foreldrafundum og viðtalum
- At møguleiki er hjá foreldrum at fáa dagligar upplýsingar um barnið
-Leggja doyðin á at siga ”góðan dag og farvæl”
Tekin:
Hvussu síggja vit, um tað eydnast?
- Samskiftið er lætt
- Uppliva nøgdsemi og jaligan hugburð
- Føla álit – foreldur koma til starvsfólkini, tá okkurt er


text:
Í gjárkvøldið samdust nevndin í AB og Sorin Anghel um at enda samstarvið.
Sorin hevur verið venjari hjá AB síðani 2018 og var eisini hjálparvenjari seinnu hálvu í 2015.
Sorin Anghel takkar fyri tíðina á Argjum: ”Eg havi verið sera glaður fyri hesi seinastu árini á Argjum. Eg havi lagt sera nógva orku í arbeiða sum venjari og havi givið alt, eg kann og eri stoltur av úrslitunum”.
Nýggja nevndin í AB heldur, at Sorin hevur gjørt eitt gott arbeiði fyri AB: ”Sorin hevur gjørt eitt stórt arbeiði fyri okkum á Argjum, og hetta takka vit honum fyri. Hann hevur ment okkara ungu leikarar til profilar í Betrideildini og hevur fingið góð úrslit”, sigur Marius Thomassen, formaður.
”AB er eitt felag í vøkstri, har tey ungu vísa vegin. Argir hevur eitt stórt uppland og hevur altíð verið eitt felag fyri okkara ungu leikarar. Tað eru fjúrtan leikarar í hópinum, sum eru uppvaksnir á Argjum. Vit ræðast ikki avbjóðingar, og í næstum fara vit at kunngera eina spennandi venjaraloysn”, sigur Marius Thomassen.


text:
Um amboðsfimleik
Í amboðsfimleiki hjá kvinnum verður vant og kappast í 4 greinum, gólv, bita, barr og lopi. Hvørt amboð krevur ymiskar førleikar av fimleikarunum, og tí er amboðsfimleikur ein sera krevjandi ítróttargrein. Á gólvinum skal fimleikarin hava gott avsett, smidleika og útstráling. Á bitanum skal fimleikarin hava góða balansu og smidleika. Í barrini skal fimleikarin vera sera sterkur. Og í lopi skal fimleikarin renna skjótt og vera eksplosivur. Felags fyri øll 4 amboðini er, at tað krevst eitt ávíst dirvi, fyri at kunna gera íðkanir á teimum.
Í amboðsfimleiki hjá monnum verður vant og kappast í 6 greinum; gólv, ringar, barr, lop, beinsveiggj og rekk. Hvørt amboð krevur ymiskar førleikar av fimleikarunum, og tí er amboðsfimleikur hjá monnum somuleiðis ein sera krevjandi ítróttagrein. Á gólvinum skal fimleikarin hava gott avsett, smidleika og teknikk. Í ringum skal fimleikarin hava eitt gott sveiggj og styrki. Í barrini skal fimleikarin hava góðan tekniskan førleika at sveiggja. Í lopi skal fimleikarin renna skjótt og vera eksplosivur. Í beinsveiggj og rekk skal fimleikarin hava eitt gott sveiggj og góðan teknikk.
Aldursbólkarnir á kvinnusíðuni eru Pinkur, Gentur, Kvinnuunglingar og Kvinnur.
Aldursbólkarnir á mannfólkasíðuni eru Piltar, Smádreingir, Dreingir, Mansunglingar og Menn.
Hjá teimum yngru verður ein reglugerð nýtt, sum eitur "Stigesystemet". Hetta er ein donsk reglugerð, sum verður nýtt til somu aldursbólkar í Danmark. "Stigesystemet" inniheldur bundnar seriur í øllum amboðum. Seriurnar eru uppbygdar við ymiskum torleikastigum frá 1-7, har seria 1 er tann lættasta og seria 7 tann torførasta.
Dreingir, mansunglingar, menn, kvinnuunglingar og kvinnur kappast eftir altjóða reglugerð, sum eitur FIG. Eftir hesi reglugerð setir man sjálvur seriurnar saman við teimum elementum, fimleikarin megnar at gera.
Fimleikasambandið skipar fyri fleiri kappingum um árið.
Hjá Pinkum/Piltum eru tvær kappingar, liðkapping í november og FM í apríl.
Hjá Gentum, Kvinnuunglingum, Kvinnum, Dreingjum, Mansunglingum og Monnum eru 6 kappingar árliga; liðkapping í november, steypakappingar í hvørjum amboði sær í januar og februar, og so FM í mai mánaði.


text:
3. – 7. februar
Góð seksualundirvísing hevur jaliga ávirkan á seksualvanar hjá teimum ungu
Í døgunum 3. til 7. februar ferðast tiltakið Vika sex 2020 til fyrsta árs næmingar á yrkis- og miðnámsskúlum í Føroyum.
Evnið í ár er “seksualundirvísing á miðnámi” .
Við góðari seksualundirvísing fáa tey ungu betri vitan um, hvussu man fyribyrgir kynssjúkum, fyribyrgir at gerast við barn, eins og tey eru eldri, tá tey fyrstu ferð hava sex. Hetta saman við úrslitunum av kanningini hjá Marini í Dali, lækna “Vitan um seksualitet millum ung í Føroyum” er orsøkin til, at stovnarnir aftanfyri tiltakið Vika sex, hava avgjørt at skipa soleiðis fyri, at fyrsta árs næmingar á miðnámi fáa tilboð um at fáa seksualundirvísing.
Tað verður felagið Kyn, sum Marin í Dali, lækni, hevur tikið stig til, sum fer at standa fyri undirvísingini.
Allir næmingar, sum eru til undirvísingina fáa eina heilsan frá okkum. Tað er ein lítil beriposi, í posanum er millum annað:
- faldarar
- klistrimerki
- krabbagágga
- hít
- bomm
- endurskin
- armband
Vit vóna, at vit við hesum tiltakinum eru við til at menna seksualundirvísingina, tí holl vitan um kropp, kenslur, fyribyrging, mørk, rættindi og onnur seksuel evni hava jaliga ávirkan á, hvussu vit trívast.
Hví er Amnesty International við til at skipa fyri VIKU SEX?
Amnesty arbeiðir við at upplýsa um kropslig rættindi. Tí tá ung eru tilvitað um egin kropslig rættinid, so duga tey betur at seta mørk og virða mørk hjá øðrum. Hetta er liður í størri arbeiði hjá Amnesty við SAMTYKKI og fyribyrging av neyðtøku.
Les um tey 10 seksuellu rættindini HER.
Hóskvøldið í Perluni
Eins og í fjør, hava vit eitt tiltak fyri fakfólki, foreldrum og avvarðandi í Perluni hóskvøldið 6. februar í Viku Sex, har vit seta spurningin: “Hvussu tosa vit við okkara ungu um seksualitet?”
Her rokna vit við at fáa svar uppá, um hetta er ein leistur, sum kann arbeiðast víðari við, soleiðis at øll ung á miðnámi fáa eina slíka undirvísing í framtíðini. Hvat halda fakfólk? hvat halda tey ungu?
Vegna fyriskipararnar
Apoteksverkið, Amnesty International Føroyar, Fólkaheilsuráðið, Føroya Politi, Gigni og Almannamálaráðið/Sig frá!


text:
Fátækaváði í Suðuroyar øki
Suðuroyar øki
Fátækaváðin, á enskum "at-risk-of-poverty", er eitt altjóða mát, ið lýsir borgararnar í samfelagnum við lutfalsligu fækst nýtslumøguleikum. Grundarlagið undir hagtølunum er javnvirðisinntøkan, sum er ein roknað inntøka hjá hvørjum borgara eitt heilt ár.
Fátækaváðin sigur, hvussu stórur partur av borgarunum í samfelagnum hava eina javnvirðisinntøku, sum er lægri enn 60% av javnvirðismiðinntøkuni í samfelagnum.
Orðalýsingar:
- Fátækaváðamarkið er tann javnvirðismiðinntøkan, sum avger, um ein persónur er í fátækaváða ella ikki. Øll, ið hava eina javnvirðisinntøku undir fátækaváðamarkinum, eru í fátækaváða. Fyri at skilja fátækaváðamarkið er av týdningi at minnast, at tað er miðinntøka (median), sum avger fátækaváðamarkið.
- Fátækagloppið er roknað sum lutvísi munurin ímillum miðinntøkuna hjá teimum undir fátækaváðamarkinum og sjálvt fátækaváðamarkið. Fátækagloppið sigur okkum tí, hvussu langt undir fátækaváðamarkinum inntøkan hjá teimum í fátækaváða í miðal er.
- Javnvirðisinntøka er ein umroknað inntøka hjá hvørjum einstøkum við atliti at vaksnum og børnum í húskinum. Øll í húskinum, børn og vaksin, fáa tillutað somu javnvirðisinntøku.
Javnvirðisinntøkan verður roknað, tí inntøkan hjá húskinum sigur meiri um, hvørjar nýtslumøguleikar tey einstøku í húskinum hava, enn inntøkan hjá tí einstaka. Eitt stórt húski má hava størri samlaða inntøku enn eitt lítið, tí tað kostar meiri at uppihalda einum stórum húski. Men samstundis eru eisini fyrimunir í einum stórum húski. Eitt húski við fimm fólkum skal ikki rinda alt fimm ferðir (t.d. orku, hvítvørur, o.s.fr.).
- Inntøka er inntøka frá løn fyri arbeiði og yvirskot frá egnum virki, veitingar frá tí almenna, so sum pensjón, dagpeningur, rentustuðul og lestrarstudningur, umframt ognarinntøka, so sum rentuinntøkur, virðisbrævavinningur o.a. kapitalinntøkur.
- Samlað inntøka er inntøkan hjá tí einstaka, áðrenn skattur og onnur lógarkravd gjøld eru drigin frá.
- Tøk inntøka er inntøkan hjá tí einstaka, eftir skatt og onnur lógarkravd gjøld.
- Miðinntøka er tann mittasta inntøkan, t.e. tann inntøkan, sum býtir talið av øllum borgarunum í Føroyum í tveir eins stórar bólkar. Helvtin av borgarunum hevur størri inntøku og hin helvtin minni inntøku enn miðinntøkuna.
- Miðalinntøka er roknað sum eitt vanligt miðal.
- Húskini eru persónar sum pr. 31. desember í árinum hava sama skrásettan bústað í landsfólkaskránni. Fólk á stovni ella á felagsbýli eru ikki tald við. Sostatt er ikki talan um fulla populatión. Harumframt er eisini kravt, at minst ein persónur í húskinum skal hava havt skattskyldu alt árið. Vaksin eru persónar 18 ár ella eldri.
Sí eisini Fátækraváði.
Viðmerking:
Orsøkin til at inntøkutølini eru eitt gott ár afturút er, at skattaskráin hjá TAKS, sum er grundarlagið undir inntøkuuppgerðini, ikki er liðug uppgjørd fyrr enn gott og væl eitt ár eftir uppgerðarárið.


text:
Føroysk ítrótt hevur tørv á at fáa eina munandi hægri játtan komandi árini. Í mong ár hevur als einki samsvar verið millum tørv og játtan. Tí rópar Ítróttasamband Føroya nú varskó. Ein umfatandi tørvsmeting er latin almennu myndugleikunum, sum kann nýtast, tá ið arbeiðið við Løgtingsins fíggjarlóg fyri 2016 byrjar.
-Í 2008 gjørdi ÍSF eina kanning av virðinum av samlaða sjálvbodna arbeiðinum í føroyskari ítrótt. Sjálvbodna arbeiðið varð tá mett at vera 46 milliónir krónur. Verða hesar 46 milliónir krónur samanbornar við tær uml. 7 mió. kr. sum ÍSF fær á løgtingsfíggjarlógini um árið, sæst týðiliga, at samsvar als ikki er millum tørv og játtan, sigur Petur Elias Petersen, forseti í ÍSF,
Í tørvsmetingini, sum er latin almennu myndugleikunum, verður millum annað víst á, at tað er neyðugt at byggja nýtt ÍSF hús, at játtanin til virksemið hjá sersambondunum eigur at hækka og at fleiri pengar mugu setast av til ÚRVAL skipanina og altjóða puljuna.
-Felagsskapur okkara er væl og virðiliga grundaður á góð og sunn virði, sum hava týdning fyri alt Føroya fólk Játtanin til ÍSF er ikki ein útreiðsla á fíggjarløgtingslógini. Játtanin til ÍSF er ein íløga í vælveruna. Eisini er hetta ein íløga í ein felagsskap, sum við stoltleika, roysni og brøgdum umboðar Føroyar í altjóða høpi. Tað er neyðugt við einari hægri játtan, soleiðis at vit megna at møta krøvunum, sum nútíðin og framtíðin setir okkum, heldur Petur Elias Petersen.
Tørvsmetingin, sum er latin almennu mynduleikunum, kann heintast her


text:
Óført fólk – treytir og faklig dygd
Framløga, sum John Dalsgarð samskipari av førleikameting í Yrkisdeplinum hevði, tá seminarið um førleikameting var sett á Hotel Hafnia 31. august.
Framløgan snúði seg m.a. um, hvussu vit tryggja dygdina í einari førleikametingar tilgongd, hvørjar avbjóðingar, vit hava í sambandi við verksetingina av førleikameting, og teir møguleikar, sum førleikameting hevur at bjóða teimum tilkomnu, ið ynskja at fara undir eina útbúgving ella at betra um støðu sína á arbeiðsmarknaðinum.


text:
NÆMINGAR SKRIVA: EYDNAN ER: At fiska uttan at fanga fisk19. mai 2020
Sálarfrøði B, Mia & Karin
Eydna skal eitast at vera ein bjørt og einføld kensla. Kortini er tað torført at seta orð á júst, hvat eydna í roynd og veru er. Av somu orsøk verður hon av og á handfarin við einari ávísari “overbærenhed”/líkasælu – kenslan er einføld, íðan, hvat er so eftir at tosa um? Heilt nógv av sonnum! Tað er við eydnu, vit siga “ja” til lívið. Eydna upplivist bæði sum ein vissa um eitthvørt vælgerandi, sum eitt ljóst tónalag í sinninum og sum nakrar surrandi kenslur í kroppinum. Tað kann vera eitt ávíst ”sug” í búkinum eftir at hava fingið sítt dreymastarv. Ein sveimandi ella lívgandi varhugi í kroppinum. Møguleikarnir eru nógvir og upplivingin aldeilis individuel frá menniskja til menniskja. Hetta sæst aftur í kanningum, vit hava gjørt.
Kanning um eydnu
Tær seinastu vikurnar hava vit kannað breiða evnið “eydna” og í tí sambandi verið til ein hugleiðandi sjónleik á Tjóðpalli Føroya við heitinum “Kynstrið at vera eydnusamur”. Harumframt gjørdu vit eina detuktiva kanning á Glasi, har vit spurdu næmingar og lærarar, hvat eydna er eftir teirra tykki. Kanningahættirnir vóru fleiri í tali, tí vit mettu tað vera áhugavert at vita, um svarini varieraðu alt eftir, hvønn spyrjarahátt mann nýtti. Nøkur vórðu spurd á kamera, meðan tey flestu svaraðu einum spurnarblaði.
Vit høvdu eina ímynd av, at svarini fóru at vera øðrvísi alt eftir kyni, og um mann bleiv spurdur andlit til andlit ella online, har mann er 100% dulnevndur. Fordómarnir tóku útgangsstøði í, at bleiv mann filmaður á video, var tað meira sannlíkt, at svarini ikki fóru at vera serliga djúp og útdýpandi, t.v.s. heldur grunnskygd og ítøkilig. Stóð mann til at svara á pappír, mettu vit, at úrslitini fóru at vera djypri enn tey, sum blivu upptikin á video. Tað síðsta, ið var kanningin á netinum, hildu vit fór at vísa flest heimspekilig svar, ið tóku støði í tilveruni. Hesir fordómar fóru í høvuðsheitum kortini at vísa seg ikki at liva upp til úrslitini av kanningini.
Eydnan er: Pengar
Á videoupptøkunum, har 15 fólk blivu spurd, vóru øll svarini í ein ávísan mun eksistentiel. Nøkur svaraðu stutt og greitt, so sum “Lívið”, ímeðan ein genta svaraði, at eydnan er eitt “abstrakt hugtak” og leggur afturat, at tað er øgiliga ymiskt, hvat fólk leggja í, hvat tað ultimativa er, ið ger tey glað. Í kanningini, har fólk svaraðu á pappíri, vóru tey flestu av svarununum tvørturímóti meira materialistisk og ítøkilig.
Eitt, sum er áhugavert, er ymisleikin í svarunum í mun til kyn. Genturnar svaraðu nevniliga í størri mun meira djúpt, tvs. um tilveruna, at eydnan er eitt abstrakt hugtak o.s.fr., ímeðan dreingirnir generelt svaraðu meira materialistiskt; pengar, lotto, matur. Men tað er eisini hugtakandi at síggja, hvussu ymisk svarini gerast, tá man hyggur at lærarum. Ein mannfólkalærari svaraði til dømis, at eydnan er “at fiska uttan at fanga fisk”, ið er eitt munandi meira abstrakt svar enn hjá dreingjanæmingunum. Her sipar hann ivaleyst til sjálvu løtuna, at bara vera. Sambært hesum kann tað við vissu staðfestast, at dulnevndu svarini variera nógv ímillum ekistentiel og materialistisk svar. Eitt materalistisk svar, ið endurtók seg ofta í hesi kanning, var orðið “pengar”. Fleiri vilja vera við, at pengar er tað, ið fer at gera tey eydnusom, og svaraðu heili 6 persónar hetta í pappírskanningini. Tó vísa kanningar nakað heilt annað.
Ríkidømi samsvarar ikki við eydnu
Sambært greinini “Hvad er forbindelsen mellem rigdom og lykke”, ið stendur skrivað í Forskningsnyt, samsvara pengar lítið við eydnu. Tó skal tað gerast vart við, at kanningar hava víst á, at sera fátæk fólk eru minni eydnusom enn meginparturin. Men bara mann hevur hampiliga góð kor so sum atgongd til mat og bústað, sær tað ikki út til eftir øllum at døma, at ríkidømi er samsvarandi við eydnu. Eitt dømi um hetta kemur til sjóndar í Ted Talk’inum “Why Are We Happy”[1] hjá Dan Gilbert, professara á Harvard, har hann vísir á, at ein persónur, ið hevur vunnið í lotto, røkkur methøga gleði, men bert í eitt ávíst tíðarskeið. Tí aftaná eitt ár, eftir at dreymurin er vorðin til veruleika, er hendan lottogleði aftur á júst sama støði, sum persónurin var á áðrenn. Ein onnur kanning vísir, at ein persónur, sum er vorðin lamin frá lívinum og niður í samband við eitt óhapp, upp á sama máta eftir eitt ár verður á júst tí sama eydnustøðinum, sum viðkomandi var áðrenn óhappið hendi. Hetta merkir, at persónurin, ið vann í lotto og tann lamni persónurin eftir eitt ár eru líka eydnusamir.
Hvat er so eydna?
Hóast mong knýta pening og eydnu saman, vísir gransking, at peningur og eydna ikki hava so nógv við hvørt annað at gera.
Eydnan er, sum ein genta sannaði í sínum svari, abstrakt, men til tíðir eisini ítøkilig, alt eftir hvat sjónarhorn mann brúkar, og hvat mann samanber við. Tað var kveikjandi at lesa svarini hja teimum spurdu. Bæði stórt og smátt kann skapa eydnukensluna. Í sitatinum vit her i greinini hava fest í eina boks, sigur næmingur, at eydnan kann vera alt frá einum ókeypis pakka av nuggets í Burger King til at hava frí úr skúla. Spurningarnir og svarini komu, áðrenn korona setti dagsskránna. Tískil hava vit tosað um, um hetta við at hava frí úr skúla eisini hevði givið eina kenslu av eydnu, nú vit øll hava verið við hús so leingi. Tí lítið er at ivast í, at flestu okkara upplivdu veruliga eydnu, nú vit øll sluppu aftur í skúla og at síggja hvønn annan andlit til andlit.
Hvat viðvíkur muninum millum svarini hjá gentunum og dreingjunum, so er tað áhugavert, at tað var ein sjónligur munur hvat gentur og dreingir mettu eydnuna vera, og tí kann mann seta spurning við, um talan er um ein lívfrøðiligan faktor, ið ávirkar hvat ger okkum eydnusom. Kanska er eydnan bert eitt mál, ið mann strembar eftir alt lívið, og sum broytist við aldrinum sum eitt úrslit av lívsroyndum, tí eyðsæð er, at eydnan er umráðandi fyri lívsdygd okkara.
[1] https://www.ted.com/talks/dan_gilbert_the_surprising_science_of_happiness


text:
Annað árið á rað skipar Hvirlan fyri mannfólkarenning. Tiltakið í fjør var somikið væl eydnað, at vit taka táttin upp aftur. Renningin verður 3. mai og byrjað verður kl. 13.00
Tiltakið heldur til, eins og í fjør, úti við Sandá, so runnið verður í kallmansligum umhvørvi. Talan er bæði um kapping fyri lið og einstaklingar. Melda til her á síðuni, men tilmeldingin er galdandi, tá ið goldið er á kontonummar: 9181 – 4218215.
Kostnaður fyri einstaklingar er kr. 150, meðan kostnaður fyri lið er kr. 400, og luttakarakravið er tríggir mans.
Um meldað verður til á degnum er kostnaðurin 200,00 kr. fyri einstaklingar og 500,00 kr. fyri liðið. Verður melda til á staðnum, ber einans til at gjalda reiðum peningi. Byrjað verður kl. 13.00, og tilmelding á staðnum fer fram frá kl. 11.30-12.30.
Kom við! Hetta er gott høvi hjá vinmonnum, arbeiðsplássum, ítróttafólki og øllum møguligum monnum at dyrka seg sjálvar.
Hvirlan bjóðar øllum monnum vælkomnum á mannfólkarenning 2014. Lesið meira um tiltakið á www.hvirlan.fo.
Niðanfyri er innslag frá Mannfólkarenningini í fjør.


text:
Endamálið við húsinum er at vera karmur um mentanarliga virksemið í býnum, við sjónleiki, kvøldsetum, upplestri, sangi, tónleiki, fundum, framsýningum, ráðstevnum og ymiskum øðrum, sigur Klaksvíkar kommuna.
Mentanarhúsið, sum hevur verið eitt arbeiðsheitið, er gamla Posthúsið, ið bygt varð í 1967 og ein stór høll, verður bygd afturat.
Húsið skal eftir ætlan standa liðugt komandi summar, har tað kunnu sita 380 fólk inni í høllini. Tað er Grunnurin, Mentanarhús í Klaksvík, sum eigur, byggir og skal reka húsið.
Um tú veitst okkurt, sum VP ikki veit - skriva so til vp@vp.fo